qundao/data-zh-poetry huggingface dataset:
润州道中杂咏八首 其二 京岘山
作者：弘历
朝代：清
体裁：七言绝句

凿京岘命赭衣徒，名象虽存迹久芜。未及临洮东属海，长城筑罢竟亡胡。
润州道中杂咏八首 其五 石墨池
作者：弘历
朝代：清
体裁：七言绝句

长房学道书符处，涤砚灵贻石墨池。迹拟右军偏觉胜，至今池水验犹奇。
润州道中杂咏八首 其八 招隐寺
作者：弘历
朝代：清
体裁：七言绝句

义季曾闻舍戴颙，竹林精舍久成空。磨笄咫尺邻黄鹄，巾帼何妨有父风。
润州道中杂咏八首 其六 华阳馆
作者：弘历
朝代：清
体裁：七言绝句

双牛画罢去飘然，不鍊还丹亦上仙。试看桥东银杏在，绿阴岂复异当年。
润州道中杂咏八首 其四 千里湖
作者：弘历
朝代：清
体裁：七言绝句

洛下犹思千里吴，士衡风度与人殊。莼羹从未下盐豉，王济何须称酪奴。
液池凫
作者：弘历
朝代：清
体裁：古风

液池凫，乘春流，滟滟锦波香蕊浮。浴波衔蕊依汀洲，托身喜无罗网忧。不羡云鹏万里之翱翔，不为埘鸡稻粱之仰求。犹人既无卓卓之誉，亦无戚戚之愁。液池凫，尔何俯仰自得而悠悠。
液池泛舟三首·其一
作者：弘历
朝代：清
体裁：七言绝句

飞龙蓬岛御风轻，畅好液池新水生。却是西濛人不识，直云天上坐而行。
液池泛舟三首·其三
作者：弘历
朝代：清
体裁：七言绝句

玉蝀金鳌亘卧虹，承光楼阁倒涵空。胜朝遗迹春明梦，殷监兼存水监中。
液池泛舟三首·其二
作者：弘历
朝代：清
体裁：七言绝句

盆梅堤柳争春色，岸芷汀兰勒水芳。何必其来盼衮衮，会看一到去堂堂。
涵元殿
作者：弘历
朝代：清
体裁：七言律诗

趯台宫殿建前明，即境还因间易名。每至涵元思乙乙，仰钦大造德生生。四时消息由他运，万物色形祇自呈。一部羲经注于此，勖哉惟是体乾行。
涵光室口号
作者：弘历
朝代：清
体裁：七言绝句

向阳芜色欲融阶，适尔观之别有怀。寄语春光且涵蓄，勃然一往有何佳。
涵光室口号
作者：弘历
朝代：清
体裁：七言绝句

涵光室里说涵光，此意分明是注庄。更咏春生何处好，试看止止纳千祥。
涵光室有会
作者：弘历
朝代：清
体裁：古风

冬室欲其暖，夏室欲其凉。惟有春之室，所喜涵韶光。韶光融户外，十笏中能藏。放弥卷则退，羲经言已详。又如虚生白，颇亦契蒙庄。即景得静会，止止来千祥。
涵光室有咏
作者：弘历
朝代：清
体裁：古风

曰明乃是光，于暗义斯堕。曰暗实无光，试向虚室坐。光固有恒性，明暗无不可。明光灭暗生，暗光灭明作。生灭岂涉光，如是薪传火。
涵德书屋
作者：弘历
朝代：清
体裁：古风

修己涵养德，践行固已艰。出治播淳风，民涵德倍难。即境思题额，鲜怡增赩颜。岂不景悦目，那无花娱观。耽此必忘彼，戒哉凛冰渊。
涵德书屋
作者：弘历
朝代：清
体裁：五言律诗

步廊凡几曲，书屋憩其间。涵德遵前训，返躬适此閒。有忧念箕范，无逸凛周闲。小坐惟多惕，宁因玩假山。
涵春室
作者：弘历
朝代：清
体裁：古风

东皇弗偏党，物物付以春。此室名曰涵，其意何所云。譬如天地间，人乃一粒存。心则粒之粒，量与天地均。以此例吾室，涵春宁有垠。享帚不为私，与物常同仁。
涵春室
作者：弘历
朝代：清
体裁：古风

仁为四德长，方寸与培滋。以此例涵春，名室胡不宜。春物未骀荡，春意方熙怡。会见鬯薰馨，何妨且迟迟。
涵春室
作者：弘历
朝代：清
体裁：古风

假山上置屋，南液西南角。亦自具登临，岂必在荦峃。氍毹下重帘，兰蕙芳华幄。红墙隔衢市，静听鸣纸爆。起蛰物涵春，斯室实先觉。
涵春室
作者：弘历
朝代：清
体裁：七言绝句

已觉风和而气淖，底须草绿与花妍。徒言此室涵春者，岂识春涵室万千。
涵春室
作者：弘历
朝代：清
体裁：七言绝句

春涵室亦室涵春，默会诚难识主宾。输与㿽中梅数朵，不生分别祗怀新。
涵春室
作者：弘历
朝代：清
体裁：五言律诗

林斋液沼南，朴趣颇堪探。暖室有薰卉，假山如古岚。景清鲜繁骛，神谧足幽耽。试看春光丽，其端在蓄涵。
涵清居
作者：弘历
朝代：清
体裁：七言绝句

慢道今春蒇六度，底言古月印千潭。一清无际天连水，方寸都于静里涵。
涵清斋
作者：弘历
朝代：清
体裁：五言律诗

虚斋园极北，户向碧林岑。所喜山太古，不期径自深。斜阳挂帘额，空翠布堂襟。归就来时路，饮川鹿可寻。
涵漪斋
作者：弘历
朝代：清
体裁：七言律诗

东湖不冻西湖冻，为远灵源体物知。率隔山屏讶殊候，每凭冰鉴想涵漪。水无情尚资津逮，行果为还戒后期。一晌摛词得清会，谷神拟问起予谁。
涵漪斋
作者：弘历
朝代：清
体裁：古风

东陟带日光，西降背山影。更觉晨爽佳，遂造极幽境。溪堂仍倚山，面挹烟水景。荷香拂座清，柳阴随岸整。虽曰有波澜，映心惟至静。
涵漪斋
作者：弘历
朝代：清
体裁：五言律诗

临水背山处，夏深雨霁时。几閒聊选胜，景谧恰延思。荷气窗间递，漪光座上披。澹怀凭有照，妙理契无为。
涵漪斋
作者：弘历
朝代：清
体裁：五言律诗

今岁阳和早，冻消春水生。漾风翻细皱，映日澈新清。梳潋兰苕茁，乘浮凫雁鸣。察观一俯仰，化理面前呈。
涵漪斋
作者：弘历
朝代：清
体裁：七言律诗

初开春水一舟通，水上轩斋镜影中。偶咏壁题成隔岁，似看雁字不留空。已欣皎洁如呈月，何必波澜更忆风。位置若还觅粉本，辋川图里辨新丰。
涵漪斋
作者：弘历
朝代：清
体裁：五言律诗

山西亦有湖，陟降憩斯须。新水溶溶处，閒心澹澹俱。绿蒲参白芷，回雁友栖凫。设会涵之义，风无漪亦无。
涵漪斋
作者：弘历
朝代：清
体裁：五言律诗

山西别一湖，泉远练犹铺。拂籁亦徒有，问漪则实无。縠纨虚拟议，冰水漫同殊。因悟动归静，斯涵较胜乎。
涵漪斋
作者：弘历
朝代：清
体裁：五言律诗

山西最佳处，水阁号涵漪。是日披襟坐，春风拂槛时。涌澜文有似，翻壁画称奇。今古兴观夥，空明付不知。
涵漪斋
作者：弘历
朝代：清
体裁：古风

平水冬必冻，弗冻惟泉湖。斯斋在山西，隔山凝玉俱。所欣立春早，暖律喻以呕。薄凌消已尽，斋前漪澜铺。凭栏俯练光，上下乐鸢鱼。对时育物心，民艰益廑吾。
涵漪斋
作者：弘历
朝代：清
体裁：五言律诗

文轩俯碧湖，新水一泓俱。堤窣鹅黄映，奁开鸭绿铺。未看出嫩芷，已可泛轻舻。理趣参亲切，神超动静乎。
涵漪斋
作者：弘历
朝代：清
体裁：七言律诗

泉源不冻镇澄明，况值春湖新水生。静作鉴光照几席，动为縠影漾檐楹。鱼欣开朗冲波跃，雁顾形容渐宇鸣。历历题诗都在壁，今来又异景和情。
涵漪斋
作者：弘历
朝代：清
体裁：五言律诗

湖水到阶前，开窗挹碧涟。清凉拂襟袖，空阔入云天。乘兴而来耳，无耽合返焉。新莲才数朵，照浦似欣然。
涵漪斋
作者：弘历
朝代：清
体裁：五言律诗

溪斋临水裔，漪练一窗涵。檐闪光不定，簟翻影若含。虚无艰拟议，流动称吟探。合相参离即，前三与后三。
涵漪斋
作者：弘历
朝代：清
体裁：七言律诗

玉泉殊胜其他处，翠濯山光浸水光。著个閒斋为合撰，呈来虚镜对中央。有风那作波澜汹，无刻不涵恬澹常。却是便宜今度者，披纨花样递真香。
涵漪斋
作者：弘历
朝代：清
体裁：五言律诗

白屋碧波濆，虚明天水分。閒来堪阅世，风到自成文。苦雨愁何在，对晴且复欣。荷丛双翠鸟，飞去带馀芬。
涵漪斋
作者：弘历
朝代：清
体裁：五言律诗

秀已揽山色，明还爱水光。风翻纹自动，雨过涨如常。倒映楼台影，平铺荷芰香。阶前舟可到，便与泛沙棠。
涵漪斋
作者：弘历
朝代：清
体裁：七言律诗

肩舆山后至山前，憩坐书斋碧沼边。何以弗冰讵殊地，于斯恒水为邻泉。恰宜嫩日为轻照，纵不微风亦细涟。便拟开舟寻别胜，素墙补空已成篇。
涵漪斋
作者：弘历
朝代：清
体裁：古风

观瀑取其雄，观澜取其清。雄固助兴偶，清可托心恒。以此相衡校，涵漪真绝胜。轻绉縠影叠，明铺镜光平。凭栏值几暇，对之岂无情。惟是凛载舟，而非怀濯缨。
涵漪斋
作者：弘历
朝代：清
体裁：五言律诗

陟降复登舟，溪斋小泛游。岸低到旋舣，座敞憩成留。芳漫思荷芰，閒偏浴鹭鸥。六如会当面，风处起浮沤。
涵漪斋
作者：弘历
朝代：清
体裁：古风

香山富以山，玉泉富以水。山富以雄称，水富以润美。雄润两相资，阙一不可理。斯斋额涵漪，湖裔峰屏绮。相资得一佳，统归静之旨。弗风湖不波，溦漪明彻底。静宜嘉荫下，所会无彼此。
涵漪斋即景
作者：弘历
朝代：清
体裁：古风

山游既以畅，陟降临溪斋。一雨无不佳，而况镜影开。接上飞凉意，铺平惬澹怀。芙蕖才作花，韵与香风皆。壁题亦已多，今岁实初来。
涵漪斋口号
作者：弘历
朝代：清
体裁：七言绝句

玉泉究竟以水胜，斋近平湖挹碧澄。波面轻风生细縠，其心不动似枯僧。
涵漪斋杂咏
作者：弘历
朝代：清
体裁：古风

一湖本自通，隔山成两地。行山有升降，溯水无同异。有升降乃劳，无同异实易。舍易而求劳，论痴非刻肆。咄哉语亦失，孰能免此议。俯视碧湖漪，实无尔许意。
涵漪斋登舟有作
作者：弘历
朝代：清
体裁：七言律诗

斋据西崖碧湖裔，引香山水别为源。疏流合汇玉泉盛，以节为宣宝穑蕃。窗俯玻璃光相映，阶临绮縠影轻翻。兰舟恰候门之外，适可鸣榔返御园。
涵漪斋题句
作者：弘历
朝代：清
体裁：古风

本一玉泉山，而山觉让泉。山有升降劳，泉惟逸泛船。至此涵漪斋，更兼山泉全。流动与清峙，会心无不贤。尽美复尽善，问其所以然。曰静而已矣，咄哉多是篇。
涵秋堂六韵
作者：弘历
朝代：清
体裁：五言排律

水堂向择西，西岭入檐低。金颢辨方叶，玉衡协纪齐。兰风蛩响切，桂月䨲辉䨑。镜影开空廓，练光披配藜。敛云出河汉，敲日作玻瓈。底事消清暇，豳风一卷携。
涵远斋
作者：弘历
朝代：清
体裁：古风

开窗足纳虚，因以名涌远。虽云景无穷，然弗出一苑。寰区里难计，总廑方寸宛。吏治与民生，奚莫非应管。其远为若何，其艰惟自忖。
涵远斋
作者：弘历
朝代：清
体裁：古风

斋自搆轩后，而却名涵远。岂不栋宇遮，不遮亦自宛。指固蔽泰山，兴可飞阆苑。以此有弗怡，捷音盼早晚。
涵远斋
作者：弘历
朝代：清
体裁：古风

溪斋临平湖，向已名涵远。其意托于水，漪澜未呈眼。然而每来兹，所会非一撰。抚邦之宁否，绥农之水旱。敕几之敬肆，出治之长短。含以方寸间，夙夜惕款款。敢云斯小康，惟恐致大舛。那能似清波，澹然无多辨。
涵远斋有会
作者：弘历
朝代：清
体裁：古风

冰虽水所凝，其用亦颇殊。冰可践而行，问水其能乎。然以言涵远，固知冰弗如。溪斋一顾名，即景时尚需。絜矩用人材，善任实殷予。
涵道斋
作者：弘历
朝代：清
体裁：七言律诗

堂据前斯斋合后，心为源则道当涵。平临止水阅今昔，亦不随波任北南。鸢自飞兮鱼自跃，上非二也下非三。偶因凭槛摛吟句，岂曰观澜契理谈。
涵道斋
作者：弘历
朝代：清
体裁：古风

湖水涵清漪，湖斋号涵道。涵漪本自然，涵道非作造。故曰不远人，忠恕其则表。即境得理诠，慥慥君子好。
涵道斋有会
作者：弘历
朝代：清
体裁：五言律诗

斋建书堂后，临池俯淡然。因之额涵道，遂以凛临渊。讵曰羡鱼谓，亦思愿治焉。贤良策虽读，敢易视更弦。
涵鉴堂
作者：弘历
朝代：清
体裁：五言律诗

左壁临澄水，因名涵鉴堂。有风恒得静，不月亦含光。素映帘栊净，青看蒲芷芳。人铜古三否，生面异文皇。
涵鉴堂
作者：弘历
朝代：清
体裁：古风

涵鉴名溪堂，其义宜深绎。鉴则溪之用，涵实溪之德。含德以为用，其施乃无射。不然徒贵照，其穷宁待夕。
涵鉴堂
作者：弘历
朝代：清
体裁：七言律诗

溪堂俯映鉴光涵，春淀生波曲注潭。内澹澹如外澹澹，前三三即后三三。鸢飞鱼跃趣无尽，芷嫩蒲新芳未酣。设欲照他先自照，虽知此理觉行惭。
涵鉴堂口号
作者：弘历
朝代：清
体裁：七言绝句

溪堂临水称涵鉴，鉴物涵虚故不差。絜矩鉴人是谁责，大公涵更贵无遮。
涵雅斋
作者：弘历
朝代：清
体裁：五言律诗

芸香四座芬，睡鸭不须焚。茹古常研秘，涵今永佩文。藻思惟乙乙，阔论敢云云。溯忆昔年志，河间喜不群。
涵雅斋得句
作者：弘历
朝代：清
体裁：古风

回廊宁藉多，曲折以致深。深处有书斋，彬然翰墨林。每值怡神候，亦常点笔吟。吟不尚雕龙，惟写勤民心。
涿州城南·其一
作者：弘历
朝代：清
体裁：七言绝句

涿州城南柳色新，光风摇飏青韶春。亸鞭拟挽长条问，阅尽征途几许人。
涿州城南·其三
作者：弘历
朝代：清
体裁：七言绝句

盈畴绿麦已芊绵，都道春膏胜往年。野老相将修耒耜，未交寒食便耕田。
涿州城南·其二
作者：弘历
朝代：清
体裁：七言绝句

长烟初泮晓风清，画意诗情面面迎。万古江山黄帝野，谁教此处独传名。
涿州行宫作
作者：弘历
朝代：清
体裁：古风

前年南幸斯两停，今岁西巡惟一驻。虽云来往取便途，自恧行宫过多处。种树岁久阴欲连，饯春行夏清景便。吉行里未过五十，群欣税驾憩午前。室宇取足嫌多矣，瓯香研净铺吟笺。涿鹿行歌十首全，不重赓韵续旧篇。
涿州行宫作
作者：弘历
朝代：清
体裁：古风

千山远作屏，一水清而抱。阶墀足松石，节棁无山藻。省方适静憩，汲古资幽讨。不独容膝安，已觉悦心好。涿鹿正面南，塔影秋云表。
涿州行宫作
作者：弘历
朝代：清
体裁：七言律诗

向例灯宵烟火陈，今番过节不教频。岂诚官费非民费，可识还淳在尚淳。昼静诗书堪枕葄，年深松柏益精神。旧新诗句难偻指，何必多惭杜甫嗔。
涿州行宫作
作者：弘历
朝代：清
体裁：五言律诗

练吉巡江国，重临凹字城。轩楹无藻饰，几席有馀清。兴与新春发，心依古月明。金吾何必禁，爆竹喜声声。
涿州行宫作
作者：弘历
朝代：清
体裁：七言律诗

行馆城南兹重临，萧然门径窈而深。嫩苔依砌才生色，古树铺庭未张阴。抚旧迹惟增慨叹，消馀閒祇以清吟。遥知南去江乡景，何日能忘此际心。
涿州行宫晚景
作者：弘历
朝代：清
体裁：五言排律

涿郡出南门，行宫向远原。底须事藻缋，亦自有亭轩。西岭衔春旭，东蟾伫上元。郊镫真足赏，民俗藉堪论。岂不还淳念，其间同乐存。清宵閒点笔，爆竹听村村。
涿州行馆作
作者：弘历
朝代：清
体裁：五言律诗

行馆南城外，便途复此临。助休一已事，亲切万民心。阳向芜增色，年深树张阴。长歌十全罢，丙午即停吟。
涿州行馆作
作者：弘历
朝代：清
体裁：七言律诗

行馆城南驻以常，扶携万姓觐宸光。即今气象诚云可，前岁饥寒那顿忘。所见欣犹虑弗见，例偿逭恐有应偿。驻舆仍复宣畺吏，悉我忧民念共蘉。
涿州行馆有咏
作者：弘历
朝代：清
体裁：五言律诗

行馆近都城，往来岁屡更。偶观题壁句，莫匪为民情。己藏十全韵，不歌涿鹿行。兹征廓尔喀，仍复望功成。
涿郡览古·其一
作者：弘历
朝代：清
体裁：七言绝句

龙安高峙古洹流，表里山河拱帝州。连岁频过缘有事，告功漫拟胜蚩尤。
涿郡览古·其七
作者：弘历
朝代：清
体裁：七言绝句

胡良拒马多淫潦，内帑成桥利旅烝。中馈戒惟干外政，颂功何事记江陵。
涿郡览古·其三
作者：弘历
朝代：清
体裁：七言绝句

为政穷经事岂分，千秋名教系君臣。昌言抗董知谁氏，闻是当年绛帐人。
涿郡览古·其二
作者：弘历
朝代：清
体裁：七言绝句

华阳置酒名犹在，督亢成图计已空。衍水逋逃仍致败，燕丹终未识英雄。
涿郡览古·其五
作者：弘历
朝代：清
体裁：七言绝句

琼楼边洞乘云去，璧水琴高跨鲤来。此事今胡艰目睹，列仙传记果真哉。
涿郡览古·其六
作者：弘历
朝代：清
体裁：七言绝句

郎山遥碧耸嶙峋，注水经成字字神。千载郦亭传姓氏，先生合是个中人。
涿郡览古·其四
作者：弘历
朝代：清
体裁：七言绝句

赤符一脉乃三分，羽葆楼桑自昔闻。相傍桓侯故井在，当时际会想风云。
涿鹿行
作者：弘历
朝代：清
体裁：古风

经临涿鹿城，因歌涿鹿行。太行湿水互表里，杏村柳陌过清明。闾阎气象略温饱，闻道去年秋颇好。未经见岂无饥寒，粉饰词虞出宦巧。轩辕熊罴靖蚩尤，耕桑今日三辅稠。怀音狼㬻与石留，薄伐深入全功收，流沙西被戎索修。
涿鹿行七叠前韵
作者：弘历
朝代：清
体裁：古风

七言不似五言城，短则近体长歌行。于此恰宜歌涿鹿，历历旧作书壁明。城村民象胥温饱，狱讼不兴任恤好。筹治盖亦弗出兹，讵在求奇及誇巧。不为已甚去其尤，勉斯恒以喻众稠。省方展义率由此，吉行五十清跸留。观灯应节入夕收，明朝遂与登程修。
涿鹿行三叠前韵
作者：弘历
朝代：清
体裁：古风

诘旦发新城，涿野按辔行。瀼瀼露气重，麦颖珠光明。农家已期饼饵饱，我戒满言敢言好。行馆壁题忆向来，成功蒇事诚神巧。失之甚皆得之尤，旋转总沐天恩稠。筠冲扈跸抡材留，麟袅琅玕厥贡牧，更复伊犁农事修。
涿鹿行九叠前韵
作者：弘历
朝代：清
体裁：古风

常闻众志合成城，曰休曰助惟巡行。时迈其邦天子之，设失其度戒亦明。蠲租逭赋德期饱，惠施那计收成好。务为实政祛虚文，由来大道无小巧。好为章句岂非尤，涿鹿八叠韵已绸。欲罢不能结习尔，即今仍复一叠留。黄绫诗本写以收，未足契乎业之脩。
涿鹿行五叠前韵
作者：弘历
朝代：清
体裁：古风

今日驻辇邻州城，明日启驾遵南行。倏忽一夜今成昨，荏苒来者今非明。三年饭得桃花饱，无去来今惟静好。藉可喻四巡江东，却是言实非譬巧。人有来去日何尤，其间哀乐事已稠。试看历历前题句，几纤毫分为恒留。所幸里民鲜菜色，盖因客岁逢稔收。以此祈年益切切，谨身宵旰慎厥脩。
涿鹿行八叠前韵
作者：弘历
朝代：清
体裁：古风

隆兴庆落临潭城，驿程按顿由兹行。兹州涿鹿迹最古，律书定火纪载明。不得已用闻之饱，轩辕讵以斯称好。止戈为武胜券操，驱以熊罴传涉巧。行馆点缀戒效尤，无过一宿憩从稠。笔砚精良窗几净，亦复乐此摛句留。逮兹八叠前韵收，实觉多矣绮言脩。
涿鹿行六叠前韵
作者：弘历
朝代：清
体裁：古风

翠华将临漂榆城，信宿涿鹿方启行。春云乍喜低四野，旋惜过午曦光明。千村景象颇温饱，屡绥之后盖藏好。筹民之政岂多方，在敦本不在新巧。津门畿辅近之尤，观俗早应恩沛稠。三十二年此初幸，缘有事耳失迟留。七十二淀讵遍历，绘图撮要一望收。予有志焉贵目睹，斟酌故守无新修。
涿鹿行再叠旧韵
作者：弘历
朝代：清
体裁：古风

影灯喜爆闹郡城，民风丰歉觇经行。行宫晚景正清绝，壁诗岁月标分明。西征士腾马亦饱，机缘天凑时诚好。其如审势乏人为，狼子野心殊诡巧。降蕃变乱因畏尤，反面不顾恩遇稠。声罪致讨重整旅，肯使背德残生留。七擒南人不复反，三年克之鬼方收。身此南巡心西海，宵衣宁惮军书修。
涿鹿行叠去岁韵
作者：弘历
朝代：清
体裁：古风

采毦重临凹字城，献功将为在泮行。去年过此师方出，尚忆兴寄轩辕明。鸮翩其集鹰亦饱，狡焉飏去自云好。由来天道本祸淫，险远安能恃奸巧。槛车累致应自尤，腆颜犹诩怀恩稠。露布正到启程际，叩陵途为三日留。天涯尽处销兵气，干戈包以虎皮收。千村耕牧本无事，行因释奠文教修。
涿鹿行四叠前韵
作者：弘历
朝代：清
体裁：古风

行宫近邻凹字城，至今四叠涿鹿行。昨辛耆定识侥倖，前丁擘画思分明。如愿麦熟千村饱，夏田苗秀诚亦好。不期秋霖忽致涝，救灾蒿目乏术巧。匪民之过皆我尤，犹幸此方蒙眷稠。豫省河决乃大沴，赈济不教馀力留。重臣驰驿往督筑，幸能瓠子全功收。往来巡狩无非事，万方方寸励慎修。
涿鹿览古
作者：弘历
朝代：清
体裁：七言律诗

燕云易水带晴川，涿鹿城南亸客鞭。村指楼桑闻剩碣，河疏挟活始通船。道元故宅询遗老，子干荒墟霭暮烟。省识同然公道在，千秋名胜以人传。
淀池月
作者：弘历
朝代：清
体裁：古风

湖月江月向曾见，淀池月乃今凭之。江湖淀池自彼此，由来一月无不宜。仁者见仁智见智，日新富有何穷期。晚来泻影需冯夷，静戢骇浪含轻漪。金轮团团水潋潋，佳节况值花朝时。坞桃堤杏纵未放，新蒲嫩芷争参差。浮光幻景互隐见，沙汀或露烟村移。会波写照仍一碧，妙与孅娥为合离。江月在流湖在渟，此兼渟流真复奇。
淀池舟行杂咏·其一
作者：弘历
朝代：清
体裁：七言绝句

舟行七十二清河，一一徵名那免讹。西受诸川东注海，平成大计畏心多。
淀池舟行杂咏·其三
作者：弘历
朝代：清
体裁：七言绝句

掘鲤飞沙水已空，沧桑语岂涉虚蒙。一时画舰多清暇，练赋因思左太冲。
淀池舟行杂咏·其二
作者：弘历
朝代：清
体裁：七言绝句

沽水千秋孰考源，或淤为陆或河存。北南兮合那无异，古派安询郦道元。
淀池舟行杂咏·其五
作者：弘历
朝代：清
体裁：七言绝句

扁鹊医王岂自医，而今堤畔剩丛祠。知微却乏知人术，阴计李醯竟中之。
淀池舟行杂咏·其六
作者：弘历
朝代：清
体裁：七言绝句

西淀流为东淀池，淤泥种植各图私。夏秋潦或艰容受，此在长官善理治。
淀池舟行杂咏·其四
作者：弘历
朝代：清
体裁：七言绝句

辽去金来自侮邻，金汤坏祇在逡巡。空传爱国何承矩，潴水图因阻北人。
淀池行宫赐随营王大臣及直�大小官员食得句书怀
作者：弘历
朝代：清
体裁：七言律诗

水路吉行三十里，烟宫驻跸淀池濆。和门敞向春晴午，联席聊酬奔走勤。赐食漫誇言宴镐，翕河亦弗类横汾。若论洁治轩庭美，祗为憪然不为欣。
淀神祠瞻礼三叠旧作韵
作者：弘历
朝代：清
体裁：七言律诗

千古淀池千古司，庚寅始建庙宗之。五年以隔重临舫，三月惟佳虔礼祠。比户所希永晏锡，昨秋更谢有收绥。奉天深赖神功佑，颙与吾民共沐釐。
淀神祠瞻礼再叠庚寅韵
作者：弘历
朝代：清
体裁：七言律诗

地有灵胥神有司，洋洋如在以临之。本来今古即斯淀，却自庚寅乃立祠。利物恒期东西晏，赞天永冀稔丰绥。瓣香三拜抒诚处，不为已躬乞受釐。
淀神祠瞻礼叠旧作韵
作者：弘历
朝代：清
体裁：七言律诗

赞天端藉万神司，两淀惟资神佑之。舟泛清流通一水，岸瞻赪宇到丛祠。肃兹三叩精诚达，冀我蒸民安乐绥。凤舸载临同致敬，永陪福履沐鸿釐。
淀神祠瞻礼纪事成什
作者：弘历
朝代：清
体裁：七言律诗

江湖河海各神司，岂淀而无神莅之。向命东西中择陆，今看爽垲处成祠。赞天宣佑灵哉沛，行地安澜福以绥。虔奉瓣香申庆落，康田功吁钖民釐。
淀祠旁行宫八景 其一 静宁斋
作者：弘历
朝代：清
体裁：七言绝句

庚寅初建癸巳至，兹戊申经十五年。依旧斋临静宁者，由今视昔信乎然。
淀祠旁行宫八景 其七 澄绿池
作者：弘历
朝代：清
体裁：七言绝句

是地由来富于水，引渠到即便成池。孟传孔语德行速，事半应思功倍之。
淀祠旁行宫八景 其三 惠畅楼
作者：弘历
朝代：清
体裁：七言绝句

拾级于斯行饭宜，淀池俯望漾明漪。楼窗閒抚兰亭帖，正是惠风和畅时。
淀祠旁行宫八景 其二 颐庆堂
作者：弘历
朝代：清
体裁：七言绝句

御舫吉行旋亦驻，烟宫咫尺见河干。堂称颐庆殊前景，颡泚为之不忍看。
淀祠旁行宫八景 其五 问源亭
作者：弘历
朝代：清
体裁：七言绝句

水有源他岂独无，世间万理一同乎。告其絜矩致问者，莫作迷头认影徒。
淀祠旁行宫八景 其八 引薰廊
作者：弘历
朝代：清
体裁：七言绝句

面水依山曲折廊，相羊躧步不知长。引薰虽觉时未逮，解阜之心可暂忘。
淀祠旁行宫八景 其六 延清阁
作者：弘历
朝代：清
体裁：七言绝句

顺水行舟非远程，阁临行馆出墙横。延来畺吏咨民务，六计弊之要在清。
淀祠旁行宫八景 其四 互镜轩
作者：弘历
朝代：清
体裁：七言绝句

都知临者人照镜，可识陈之镜照人。一属有知一无识，光光相映义尤亲。
淀祠旁行馆八景 其一 静宁斋
作者：弘历
朝代：清
体裁：七言绝句

斋傍神祠备跸停，传宣大吏觐明庭。敢云几暇耽斯静，惟念民艰求厥宁。
淀祠旁行馆八景 其七 澄渌池
作者：弘历
朝代：清
体裁：七言绝句

苑内水原苑外水，导成池沼渌澄波。由来物理贵已有，享帚何能遍化他。
淀祠旁行馆八景 其三 惠畅楼
作者：弘历
朝代：清
体裁：七言绝句

风日晴和物喜春，湖楼纵目景鲜新。引予自省巡方意，施惠可能遍畅民。
淀祠旁行馆八景 其二 颐庆堂
作者：弘历
朝代：清
体裁：七言绝句

舟以安行堂以居，惟图尊养体康舒。庆颐宁祗一心庆，如是还期万载如。
淀祠旁行馆八景 其五 问源亭
作者：弘历
朝代：清
体裁：七言绝句

引从墙外水成溪，源自居高流自低。设若因名问其实，讨源记早识端倪。
淀祠旁行馆八景 其八 引薰廊
作者：弘历
朝代：清
体裁：七言绝句

回廊曲折绕閒庭，庭树红笼砌草青。屧步似逢崔长史，引来春物已薰馨。
淀祠旁行馆八景 其六 延清阁
作者：弘历
朝代：清
体裁：七言绝句

有阁层甍高出廊，淀池万顷俯沧浪。延来清意渺无极，絜矩因思六法良。
淀祠旁行馆八景 其四 互镜轩
作者：弘历
朝代：清
体裁：七言绝句

一轩横跨两池间，互镜名因楣上颜。偶过忽然别有会，鉴人鉴已事胥艰。
淀祠行宫八景 其一 静宁斋
作者：弘历
朝代：清
体裁：七言绝句

一淀池分西与东，酾波永定久成功。百年畿辅歌宁静，皇祖导治大禹同。
淀祠行宫八景 其七 澄绿池
作者：弘历
朝代：清
体裁：七言绝句

墙外麦町墙里池，水光苗色绿同披。澄怀忆昔安名际，在彼由来不在斯。
淀祠行宫八景 其三 惠畅楼
作者：弘历
朝代：清
体裁：七言绝句

万顷波光入牖披，春和风惠雅相宜。陡然忆得右军序，辛未曾临禊节时。
淀祠行宫八景 其二 颐庆堂
作者：弘历
朝代：清
体裁：七言绝句

巡河庚岁奉慈航，颐庆因之额此堂。二十馀年如瞬息，怆拈吟笔祇徬徨。
淀祠行宫八景 其五 问源亭
作者：弘历
朝代：清
体裁：七言绝句

有流须合有源寻，亭额应知喻意深。讵谓晋川来万派，不离方寸曰惟心。
淀祠行宫八景 其八 引薰廊
作者：弘历
朝代：清
体裁：七言绝句

春暮先期曰引薰，五弦解阜意恒殷。虽然试看阶前影，一息那曾让一分。
淀祠行宫八景 其六 延清阁
作者：弘历
朝代：清
体裁：七言绝句

阁临淀沼号延清，笔砚精良棐几横。有暇排签延郡吏，谓应责实漫循名。
淀祠行宫八景 其四 互镜轩
作者：弘历
朝代：清
体裁：七言绝句

照人人照斯为互，孰主孰宾莫可诠。一镜平铺不设意，任其分别祇澄然。
淇县览古
作者：弘历
朝代：清
体裁：五言排律

河洛省方初，秋迟暖律舒。红桥度淇水，绿野纪殷墟。线弱风前柳，针长雨后蘧。从民每乘骑，暂可谢轻车。燕去雁来初，闾阎气象舒。古来犹沬土，此际已良墟。社祀卫公武，村传君子蘧。千秋彰瘅在，何必便回车。
淋沟行宫夜雨寄怀
作者：弘历
朝代：清
体裁：七言绝句

方欣细雨滋秋麦，却虑长途跋涉艰。支枕清吟消冷夜，可知忧乐每循环。
淑清院
作者：弘历
朝代：清
体裁：七言律诗

冻泉珠凝落林塘，塘上文轩翰墨香。峙背数寻挐翠柏，依傍一曲绕红墙。景光欲淑权为戢，水石惟清祗守常。设值群芳争丽日，于名反觉未相当。
淑清院
作者：弘历
朝代：清
体裁：五言律诗

分明山是假，岂碍树为真。以此成太古，居然远市尘。背看峰展画，右挹瀑垂绅。憩步消清暇，澄心识淑春。
淑清院
作者：弘历
朝代：清
体裁：五言律诗

初正俶祉宴，待备淑清临。淑本乾元善，清恒万载深。联情惬中外，祈岁叶晴阴。永绎奎章意，讵因游赏心。
淑清院
作者：弘历
朝代：清
体裁：五言律诗

南池迤北岸，步辇便中移。松竹最佳古，石泉更雅奇。崇墙界内外，曲径度嵚嵜。应即入宫禁，得毋游久时。
淑清院
作者：弘历
朝代：清
体裁：五言律诗

地是胜朝地，名传昭代名。假山如太古，活水似横庚。爱听禽音淑，閒看花气清。玩辞知取义，仰见圣人情。
淑清院
作者：弘历
朝代：清
体裁：五言律诗

太和胪唱罢，西苑易朝衣。泉石百年古，松篁四面围。犹清春已谢，曰淑善之几。何必五弦攫，薰歌万物挥。
淑清院
作者：弘历
朝代：清
体裁：古风

循东岸以南，墙门入取便。门内松石古，咫尺仙凡判。诚如杨炯文，淑清而启旦。酝酿春和始，宁在芳华灿。即景因得句，拙速吾犹惯。
淑清院
作者：弘历
朝代：清
体裁：七言绝句

春将淑矣石泉清，峭旧之间小畅情。却是乔松无改度，涛传上古以来声。
淑清院
作者：弘历
朝代：清
体裁：古风

春气渐和淑，春院犹飒清。被物物未知，化工运无形。松峙弗改色，泉流有常声。何必寻芳菲，松泉足怡情。
淑清院
作者：弘历
朝代：清
体裁：古风

有树百年上，有瀑一丈馀。如是林泉间，散步聊相于。淑气回九州，岂斯独舍诸。而更饶者清，融融洒洒如。远觉隔世尘，近会托古初。墙外市声喧，民艰又廑予。
淑清院
作者：弘历
朝代：清
体裁：七言绝句

有泉有石有松柏，两字佳名称淑清。略觉污他责实者，中人一例设华檠。
淑清院
作者：弘历
朝代：清
体裁：五言律诗

松几百年物，泉犹太古音。其间春淑在，耐可畅清寻。曲折竹陂护，玲珑石径深。华镫虽点缀，何碍淡然心。
淑清院
作者：弘历
朝代：清
体裁：古风

步辇循东岸，墙门近以便。假山罗古柏，是为淑清院。每来必先至，每至必息宴。宁惟名义佳，真觉精神忭。春意淑而清，岂在芳华灿。
淑清院
作者：弘历
朝代：清
体裁：五言律诗

液池东北角，来往必由斯。景淑昌百卉，境清恒四时。席犹未暇暖，辇又向前移。世若称太始，吾方愧对之。
淑清院
作者：弘历
朝代：清
体裁：五言律诗

淑清信何地，光润是今朝。雨过花增色，春深树密条。到疑三岛上，坐可列仙招。将谓晴无碍，山云又建标。
淑清院
作者：弘历
朝代：清
体裁：五言律诗

淑者和之象，清为丽以初。稚春最切矣，小院乃相如。慢韵西江磬，閒披东壁书。莫嫌物华勒，暖律善吹嘘。
淑清院
作者：弘历
朝代：清

石径度流泉，奇探小有天。树垂冰作雨，砌暖玉生烟。屈膝红墙绕，蜎娟紫阁连。不如深翠处，精舍作幽偏。
淑清院
作者：弘历
朝代：清
体裁：五言律诗

石径度流泉，奇探小有天。树垂冰作雨，砌暖玉生烟。屈膝红墙绕，蜎蜎紫阁连。不如深翠处，精舍足幽偏。
淑清院
作者：弘历
朝代：清
体裁：古风

积素在乔松，融落如细雨。得径诘曲丛，揽景神仙所。飞泉不计寒，带冰溅石屿。春物虽未昌，春意实已鼓。散步淑清间，日月缅上古。
淑清院
作者：弘历
朝代：清
体裁：古风

苔皴松盖荫，石激泉琴鼓。假山四百年，冈峦郁吞吐。草木虽未芳，阳和已将煦。徘徊阅淑清，世界即上古。墙外市廛声，疑是修月户。
淑清院
作者：弘历
朝代：清
体裁：七言绝句

金碧楼台瀛岛望，淑清山水瀑帘闻。一般都是胜朝迹，奢俭之间异所欣。
淑清院
作者：弘历
朝代：清
体裁：七言律诗

金舆西转御朝回，别院淑清向晓开。松柏郁森茏仲夏，壶洲隐映望南台。乍看泉雪心无暑，静对阶茵意与培。脱却山龙换时服，个中始觉称游陪。
淑清院二首·其一
作者：弘历
朝代：清
体裁：七言绝句

朝罢乘凉御苑归，淑清咫尺换朝衣。假山古即真仙境，松籁生寒翠十围。
淑清院二首·其二
作者：弘历
朝代：清
体裁：七言绝句

石罅淙泉声益壮，竹梢滴露翠犹深。卅年前此徜徉者，回忆原无此日心。
淑清院即景
作者：弘历
朝代：清
体裁：七言律诗

西坛蒇事转西华，西苑更衣路不赊。松竹四时常秀野，峰峦百岁锁谽谺。已看春意淑而鬯，更听泉音清且嘉。欲识个中真妙趣，鸟能言候却无哗。
淑清院杂咏三首·其一
作者：弘历
朝代：清
体裁：七言绝句

御殿常朝礼易成，西华路转趁凉行。黻裳脱却生衣换，真觉林泉淑且清。
淑清院杂咏三首·其三
作者：弘历
朝代：清
体裁：七言绝句

翠木参天原祛暑，白泉响雪解招凉。竹炉火候今姑舍，片刻聊将七字偿。
淑清院杂咏三首·其二
作者：弘历
朝代：清
体裁：七言绝句

壶中寻径得岩斋，素尚萧然意与佳。何必北窗待风至，娱神亦可傲无怀。
淑清院流杯亭作
作者：弘历
朝代：清
体裁：古风

跳波下悬崖，入池徐涎潆。轇轕荫虬枝，泉石含淑清。四柱架牝壑，流杯学兰亭。是处万景全，结搆如天成。朱明镜无暑，元冥涧不冰。偶来对清泚，翠跸辄为停。匪骋浮觞欢，聊结乐水情。
淑清院见桃花始开泛杯有作
作者：弘历
朝代：清
体裁：古风

琤琮韵里繁枝斜，才苞锦缬迟蒸霞。如是色声堪静悟，不必能听倩绿芭。峭寒尚切披香殿，青韶却酿淑清院。天公濯垢认三生，今朝恰见春风面。
淡佳斋
作者：弘历
朝代：清
体裁：古风

山腰盘石磴，聊问迤西景。落斜弗甚高，凡脊堪称岭。岭上有书斋，南望无他屏。溪田尚未耕，候早北地冷。浸塍春涨足，兴犁功倍省。一枝两枝花，半水半山境。真淡以为佳，意亦与之永。
淮关监督福海奏报得雨诗以志事
作者：弘历
朝代：清
体裁：七言律诗

监督禁其越俎章，报陈晴雨却无妨。淮安春月幸沾泽，去岁灾区藉救伤。麦夏收期聊接窘，稻秋登待敢言穰。封疆大吏何迟奏，驿问仍教具审详。
淮安监督徵瑞奏报淮安得雨诗以志喜
作者：弘历
朝代：清
体裁：五言绝句

监督司关榷，兼令报雨旸。春霖称四寸，仍待抚臣章。
淮扬一带连岁被水黎民阽危用遣高斌前往赈恤兼求疏浚之方濒行诗以赐之
作者：弘历
朝代：清
体裁：古风

负扆奉三无，垂衣御四陲。殷殷何所念，所念惟苍黎。祈年廑宵旰，惟愿晴雨时。安得海宇间，比户足食衣。百姓敦亲睦，农桑乐雍熙。圆盖荫仁恩，迩来无征鼙。若获岁屡丰，教化或可期。乃者淮扬郡，泽国古若斯。年来多水灾，黎民困阻饥。旬宣敕大吏，补救赖有司。疮痍尚未起，赈恤宜早施。蠲租并截漕，疏流兼护堤。凡百区画方，寔藉众力为。吾恩汝其布，吾民汝之儿。何以瀹异涨，化为粳稻畦。何以拯苍黔，免彼沟壑危。子忧尔其释，尔劳予应知。勉尔经纶策，慰予饥溺思。
深宁堂
作者：弘历
朝代：清
体裁：五言律诗

人身中最深，宜莫过于心。养以宁为要，防为私所侵。危微诫须佩，理欲界应斟。朅尔观堂额，愓然凛座箴。
深宁堂
作者：弘历
朝代：清
体裁：七言绝句

剪凿阶基期中矩，栖迟室宇号深宁。讵吾一已求安逸，愿彼群生畅毒亭。
深宁堂
作者：弘历
朝代：清
体裁：五言律诗

堂据深宁处，深宁用以名。竹笼径因远，苔护砌为平。更有会于已，欲胥得在氓。然而艰致矣，怵惕敢怡情。
深宁堂
作者：弘历
朝代：清
体裁：五言律诗

廊转虚堂接，既深斯得宁。梅盆识春白，苔砌向阳青。彝鼎无俗韵，图书馀古馨。因思奠寰宇，讵独在轩庭。
深宁堂
作者：弘历
朝代：清
体裁：五言律诗

开镜俯流水，展屏背假山。读诗求性乐，玩易勉邪闲。元夕昨方过，万几此值閒。深宁愿寰宇，讵止一堂间。
深宁堂
作者：弘历
朝代：清
体裁：七言绝句

洁治书堂深且宁，沈酣义府得仪型。设供词藻图研练，玩物何能益性灵。
深宁堂
作者：弘历
朝代：清
体裁：七言绝句

赤日高悬暑不禁，扇挥白汗尚如淋。心神忽尔宁何故，乃悟书堂静且深。
深宁堂口号
作者：弘历
朝代：清
体裁：七言绝句

松篁径曲因致远，窗几趣閒耐可停。堂额味馀非谓此，民生国计愿深宁。
深宁堂得句
作者：弘历
朝代：清
体裁：五言律诗

有石迎门峻，有篁护径玲。来恒延步远，憩每致情停。几对窗棂净，架披书简青。适当万几暇，深处意同宁。
深柳读书堂
作者：弘历
朝代：清
体裁：五言律诗

老屋清溪上，年深柳更深。读书趣缅昔，闻礼戚犹今。悟性同湍水，铺庭阅惜阴。瞠乎祇蒿目，黯尔总惊心。
深秋讨源书屋
作者：弘历
朝代：清
体裁：七言律诗

淡霭寒烟罨鹤汀，水轩秋色满疏棂。谢时绿叶难遮岭，及节黄花喜插瓶。书遇会心皆可读，泉能蠲虑剧堪听。寥天极目无纤翳，吾与长空共窈冥。
淳化轩
作者：弘历
朝代：清
体裁：五言律诗

两廊排石墨，展步造轩新。可阅今兮古，难参精与神。消閒忽已夏，阔什再经春。所益忸怩者，何曾化致淳。
淳化轩
作者：弘历
朝代：清
体裁：七言律诗

中矩折旋廊路循，略经脩饰境如新。壁间帖版待精刻，座侧芸编已毕陈。鼎柏氤氲喷瑞雾，盆梅馥郁粲韶春。綵镫应节飘萧缀，无易由言化致淳。
淳化轩
作者：弘历
朝代：清
体裁：五言律诗

初赐毕家本，精摹信可凭。去真无一间，砌壁有多层。漫议褚冯鲜，犹堪祀宋徵。顾名曰淳化，化俗竟何曾。
淳化轩
作者：弘历
朝代：清
体裁：七言律诗

堂后斋前步屧巡，两廊石刻早安匀。昨经三仿终还始，却鲜一如精与神。略省察都愧往古，少徘徊又是新春。即兹灯节宁能罢，无易由言欲化淳。
淳化轩
作者：弘历
朝代：清
体裁：七言律诗

宋淳化帝非我慕，慕以摹帖因额轩。订讹考异不无耳，聚精会神何有焉。云廊石版既罗列，艰檠珠缀原缤翻。循名责实如自问，化岂淳哉难饰言。
淳化轩
作者：弘历
朝代：清
体裁：五言律诗

屏石叠玲珑，文轩有路通。建廊藏帖版，开户对薰风。烟月怡神表，古今想像中。设因验治理，亦得我心同。
淳化轩
作者：弘历
朝代：清
体裁：五言律诗

延清契道筦，却暑抚薰弦。此日忧勤励，他年颐养便。一庭足花木，四壁赏云烟。敷化原吾职，还淳岂信然。
淳化轩
作者：弘历
朝代：清
体裁：五言律诗

次第答华年，轩庭春晓天。大都久阙咏，遂与偶成篇。苕綵砌廊旧，梅英绽缶鲜。节灯犹在架，淳化岂其然。
淳化轩
作者：弘历
朝代：清
体裁：五言律诗

若翼敞轩楹，明窗几席清。宁惟展古帖，藉以缮今情。庭树芳藏干，盆梅馥满英。华镫悬应节，所惭是循名。
淳化轩
作者：弘历
朝代：清
体裁：五言律诗

谁能无结习，翰墨宿缘耽。帖板因翻古，书轩辟向南。漏添阁莲永，春入缶梅馣。绮缀犹宫炬，顾名每自惭。
淳化轩
作者：弘历
朝代：清
体裁：五言律诗

重摹淳化帖，石版砌厢廊。遂以颜轩额，宁云摹宋皇。亦经几岁月，时复赏烟光。望雪逢优雪，益增敬不遑。
淳化轩口号
作者：弘历
朝代：清
体裁：七言绝句

淳化因藏旧版真，两廊石壁拱轩唇。虽云集古存朴雅，自议过奢那待人。
淳化轩对庭梅作
作者：弘历
朝代：清
体裁：古风

盆梅不一足，庭梅北地稀。南暄北地寒，气候谁能移。然而有权衡，亦在人之为。去盆植于庭，棚架护略施。巧值腊雪优，更逢春早期。清明即开花，较南未大迟。御园随处有，出类乃在斯。斯为淳化轩，繁英发前墀。朵朵吐芳英，累累重垂枝。虽繁而弗艳，是谓仙人姿。向阳棚开门，护树架旁围。匪祗怜芳华，其义颇可思。棚为藏用道，树乃显仁时。互妙在合撰，阐精摛斐词。
淳化轩庭梅盛开叠去岁二首一韵·其一
作者：弘历
朝代：清
体裁：七言绝句

立春岁运自常度，应节梅开故不迟。却看盆中花谢尽，先残后盛理如斯。
淳化轩庭梅盛开叠去岁二首一韵·其二
作者：弘历
朝代：清
体裁：七言绝句

淡红深白难为色，注目凭怀合为迟。芳采花心蜂坌集，试思彼有孰教斯。
淳化轩得句
作者：弘历
朝代：清
体裁：七言律诗

含经淳化隔非遥，接以游廊数步消。嵌壁苕华已旬岁，映窗珠蕊又春朝。宝镫亦自云楣缀，绛蜡何曾午夜烧。近奖嘉言曰返朴，行无能祗曾增焦。
淳化轩志愧
作者：弘历
朝代：清
体裁：古风

由俭入奢易，由奢反俭难。百年太平世，民物诚熙然。以此诸物贵，平之岂易言。设使严禁令，罹法必多焉。游手好閒辈，亦藉谋食权。使其尽归农，安得如许田。均田虽有法，亦惟故纸传。富者必失业，贫者讵被全。图治先致乱，可不思其艰。蒿目补苴策，淳化徒名轩。
淳化轩有愧
作者：弘历
朝代：清
体裁：五言律诗

淳化因藏帖，循名未副名。岂真在墨宝，讵可忘民生。风俗漓惟甚，货财价匪轻。徒称滋户口，惭愧在持盈。
清净化城瞻礼
作者：弘历
朝代：清
体裁：五言律诗

化城俾安稳，杨叶止啼同。上士来而去，宁论西与东。因之标雁塔，本是搆龙宫。岁岁外藩谒，都欣黄教崇。
清凉寺
作者：弘历
朝代：清
体裁：五言律诗

莲宇台西麓，榛蹊一往寻。石潭空禅性，松籁发仙音。春转暄迎谷，冰融雨坠林。清凉名独占，分别不生心。
清凉山
作者：弘历
朝代：清
体裁：七言律诗

宛转溪流仄径长，青云五里夹松篁。凌虚全览秣陵景，过刻刚消贝叶香。城枕石头低野色，渡连桃叶澹烟光。徵名无实兼名泯，参到清凉意亦忘。
清凉山
作者：弘历
朝代：清

雪蹊历历度桥踪，白玉层梯认碧松。春月景殊秋月景，下方钟和上方钟。得教触目清裁别，间复翘心□韵重。只有清凉无改度，迎人翠掩五云峰。
清凉山三依皇祖元韵
作者：弘历
朝代：清
体裁：七言律诗

历历前巡是旧踪，依然涧水与岩松。未忘者个摐乎地，且听七条披以钟。一念祝釐算期永，万几绳武韵赓重。追从有愿吾惟怵，圣度崇于叶斗峰。
清凉山五依皇祖元韵
作者：弘历
朝代：清
体裁：七言律诗

处处瞻依仰圣踪，圣踪万劫共云松。未能二谛登乎筏，那识七条披以钟。慧草禅枝春霭霭，蜂台雁塔古重重。清凉山寄清凉意，不计岧峣第几峰。
清凉山六依皇祖元韵
作者：弘历
朝代：清
体裁：七言律诗

六度全依庸作踪，五台仍旧柏和松。是清凉者山头画，忘色空惟云外钟。奎藻流辉世以永，曼殊如识我来重。相提漫问全与半，證在岧峣几叠峰。
清凉山再依皇祖原韵
作者：弘历
朝代：清
体裁：七言律诗

雪蹊历历度桥踪，白玉层梯认碧松。春月景殊秋月景，下方钟和上方钟。得教触目清裁别，间复翘心赓韵重。只有清凉无改度，迎人翠罨五云峰。
清凉山四依皇祖元韵
作者：弘历
朝代：清
体裁：七言律诗

廿载重来寻昔踪，岭巅仍蔚后凋松。依然古佛瞻相好，夥有番僧声鼓钟。谁谓祝釐竟孤负，那堪资爱意深重。曼殊如是无些子，莫莫春云罩五峰。
清凉山恭依皇祖元韵
作者：弘历
朝代：清
体裁：七言律诗

槁渡西巡仰圣踪，崇崖仍旧矗尧松。隔峦未见雪中寺，应谷先闻云外钟。敢觅新题清咏别，惟应元韵敬依重。山灵有问如何答，再过还期叩碧峰。
清凉石
作者：弘历
朝代：清
体裁：七言绝句

清凉山里清凉石，恰似东坡凿井泉。白足僧人冀檀施，鞠躬扛动表诚虔。
清凉禅窟
作者：弘历
朝代：清
体裁：七言律诗

一朵青蕖空际栽，不根不蔓四时开。清凉禅窟极乐处，大士普门天竺来。笑我异同犹著相，输他云水自无埃。片时得句幡然去，何必尘身此久陪。
清凝斋
作者：弘历
朝代：清
体裁：七言律诗

清凉山麓此行斋，斋与清凝意与谐。几叠翠屏墙后护，数株苍盖院前排。春葩薰以红开朵，砌草寒才绿到荄。略有池亭为缀景，对之翻觉不忻怀□。
清凝斋六韵
作者：弘历
朝代：清
体裁：五言排律

寝室曰清凝，旧斋居以仍。无过停信宿，已觉未相应。信弗民劳力，微嫌吏逞能。精蓝雅可望，后苑底须增。凝碧亦曲沼，清寒自迥陵。五言聊志愧，未豫戒之曾。
清凝斋叠丙午韵
作者：弘历
朝代：清
体裁：七言律诗

前为堂即后为斋，旧句重瞻韵与谐。参佛几曾泯空色，吟诗却不费安排。寒因地迥林迟叶，阳向暖烘砌发荄。摛藻已多宜静坐，凝思片刻适清怀。
清化镇
作者：弘历
朝代：清
体裁：古风

清化近覃怀，沟渠引丹水。顿觉风物佳，西成颇丰美。跋马路无尘，熙皞乐井里。高树柿垂丹，疏林枫染紫。矮屋曲篱间，绿竹黄花绮。就溪翻水碓，碾出长腰米。芃芃麦被陇，饼饵明春指。前者山田旱，切切愁无已。加蠲今岁租，庶冀民瘼起。都无两日程，稔秋乃异彼。老幼多豫色，吾亦生欢喜。喜愁非无恒，因民岂为己。
清口
作者：弘历
朝代：清
体裁：古风

去年河决杨桥驿，清口清流始畅适。开封迤下方免灾，不幸幸难料以逆。贾鲁夺溜仍归淮，日久虑致开门揖。劼劬督策筑宣房，发帑属薪所弗惜。未三月乃大工成，事在人为语不易。淮仍让淮诚甚佳，河终归海路艰得。即今河复并淮行，刷黄至竟资清力。清口东西坝对峙，忖量节宣慎寸尺。补苴罅漏赖斯存，蒿目何年当底绩。
清口
作者：弘历
朝代：清
体裁：古风

清口定志后，廿馀年无事。下河岁报收，运河亦利济。陶庄改流远，更鲜倒灌弊。而何今春旱，淮弱泻湖细。续闻沙涂梗，漕艘率淤滞。因思沙奚来，岂非黄漾致。驰谕问河臣，始言倒灌暨。因循未早陈，清问敢答伪。即今淮尚弱，引黄助清势。吁嗟有是乎，此事诚堪异。讵保弗挟沙，开门揖盗计。爰命重臣往，悉心共咨议。必审受病源，方可言调剂。清口岂寻常，南北咽喉地。增一南顾忧，宵旰廑弗置。更思淮渎源，桐柏山禹记。或致有壅阏，疏浚敕大吏。灵祠缺膻芗，虔诚修精祀。政乖求诸神，平成切惭愧。
清可轩
作者：弘历
朝代：清
体裁：古风

万物到秋清，岩轩清最可。石壁育仙茅，山柤缀野果。开窗有金飔，眄宇净云朵。匡床簟席凉，适得片时坐。步磴拾松枝，便试竹炉火。
清可轩
作者：弘历
朝代：清
体裁：古风

云廊聊蹑步，月宇依岩隈。穹窿如牝洞，虚窗向远开。一尘所弗到，万理于斯该。可以契道筦，讵惟延清陪。石壁太古色，那知春去来。
清可轩
作者：弘历
朝代：清
体裁：古风

倚岩栖迥轩，畅望俯平楚。烟村春始韶，沃壤雪犹聚。省耕将及时，不足筹所补。清憩那怡神，切切虑民苦。石壁付弗知，春秋阅万古。
清可轩
作者：弘历
朝代：清
体裁：七言律诗

倚岩诘曲构閒房，生色瑶屏满屋张。竹秀石奇参道妙，水流云在示真常。天花不碍一床落，仙草真成四季芳。今日行春绝胜处，银塍罨牖兆农祥。
清可轩
作者：弘历
朝代：清
体裁：七言绝句

北山早识幽居有，南国遍游胜地无。夏屋含凉羃岩壁，芳馨仙草翠纹铺。
清可轩
作者：弘历
朝代：清
体裁：七言绝句

奇峰一屋翠如流，诗态当前引静搜。却讶岩房非姓戴，山阴何事每停舟。
清可轩
作者：弘历
朝代：清
体裁：古风

山轩倚峭壁，壁复轩中裹。望之若峻危，即之实平妥。所以游山阴，无不小憩坐。是时春未鬯，林叶秃非锁。遐观彼全呈，静搜兹亦颇。即景信惟清，惬意欣诚可。
清可轩
作者：弘历
朝代：清
体裁：古风

山阳放舟山阴泊，舍舟拾级穷岩壑。曲廓窈窕达幽轩，翠壁一房清可乐。诗镌满壁历年心，向来忧喜何处寻。嗒然了知昔非昔，底须更道今斯今。
清可轩
作者：弘历
朝代：清
体裁：古风

山阳迤逦至山阴，幽夐岩轩所必到。秀壁巍然镇藏屋，疑吐烟云出其窍。绿苔错绣冬不枯，日月壶中有别照。研山笔床已多事，祇合忘言静观妙。鋗人循例缀綵檠，涂污斯哉粲一笑。
清可轩
作者：弘历
朝代：清
体裁：七言律诗

山阳迤逦至山阴，拾级书轩清可寻。最爱架梁连峭壁，不须开牖抚奇岑。林虽翠濯无遮目，田已绿芃略慰心。试问慰心真慰否，收其放者敢忘钦。
清可轩
作者：弘历
朝代：清
体裁：七言律诗

山阳迤逦至山阴，石洞空空清可心。冬燠夏凉天地妙，屋包壁立画图深。境惟是朴朴堪会，物以含华华可寻。历岁泐题将遍矣，古稀仍未戒于吟。
清可轩
作者：弘历
朝代：清
体裁：古风

山阴一揽结，岩轩爱清可。拾级散幽步，拂席聊憩坐。石壁满意凉，苔色嵚岑琐。无暇恒在兹，谷神应笑我。
清可轩
作者：弘历
朝代：清
体裁：古风

山阴一片石，覆以三间屋。屋不碍撑拄，石弗嫌局趣。屋石两得宜，如水乳相笃。到此亦忘言，但觉清满目。然思致此清，反增意惶恧。
清可轩
作者：弘历
朝代：清
体裁：古风

山阴偶弗过则已，过则清可所必憩。依然绳榻木几间，别之又以数月计。夏中一室祗如冰，峭壁苔皴润生翠。架上芸编随意翻，恰是鹤林玉露记。日长山静斯信然，却思此故非我事。
清可轩
作者：弘历
朝代：清
体裁：古风

山阴孰最胜，文轩号清可。前临壑詄荡，背倚壁嵯峨。灵气所孕育，奇卉绣婀娜。经旱如故然，久视自茂妥。道人应此居，速證地仙果。然各有攸宜，斯实未宜我。
清可轩
作者：弘历
朝代：清
体裁：古风

山阴嵌壁居，今岁斯初到。幽境最可意，虚牖含清照。积素霭寒林，玲珑复窈窕。遐观既云畅，近会亦契妙。不教华灯缀，颇惬岩斋调。何当此久坐，诗书悦吾好。而我非閒人，空贻顾名笑。
清可轩
作者：弘历
朝代：清
体裁：古风

山阴或不来，来必憩斯轩。四季皆致佳，九夏尤宜盘。入户心目爽，据床衣袂寒。峭石为墙壁，青青滋兰荪。钟气旱犹润，况甫雨倾盆。泐崖多擘窠，个个垂珠痕。
清可轩
作者：弘历
朝代：清
体裁：古风

山阴最佳处，侧倚芙蓉朵。因迥复就深，位置殊帖妥。虚从窗底凭，壁在屋中裹。绮缀例不施，爱此真清可。盆梅未放荣，缘弗攻以火。
清可轩
作者：弘历
朝代：清
体裁：五言律诗

山阴有佳处，况是路恒经。望若栖岩壁，到原具户庭。三春节先报，四季草常青。底事坐因久，欣于悦性灵。
清可轩
作者：弘历
朝代：清
体裁：古风

山阴趣更佳，空洞郁窿起。岩腰非迥高，而有凌云理。一举足之劳，不游则矫矣。覆壁入夏屋，心目俱如水。此清真是清，郑崇糟粕耳。
清可轩
作者：弘历
朝代：清
体裁：古风

崖轩无不清，九夏清之最。炎暑所弗到，云霞恒映带。药草绣岩壁，露珠缀蔚荟。怡神十笏间，结念三霄外。游仙固非宜，寓意斯何害。
清可轩
作者：弘历
朝代：清
体裁：古风

开辟有此山，即有此石壁。搆轩乃自我，与壁宛相得。阔亦不觉空，窄亦不觉塞。萝薜镇滋荣，琴书惟静谧。青莲乃许居，是为太古室。
清可轩
作者：弘历
朝代：清
体裁：古风

归途循山阴，岩轩所必至。拾级弗劳步，凭几实畅意。千林蔚偨池，无叶有花缀。画格在可中，诗品合清致。屏息礼金仙，银世界游戏。
清可轩
作者：弘历
朝代：清
体裁：古风

文轩倚石壁，山阴最佳处。每到必小憩，借以澄诸虑。而虑岂易澄，万几一心具。宇广筹久安，民艰思普豫。耽閒违无逸，憬然命舆去。
清可轩
作者：弘历
朝代：清
体裁：古风

有来必有咏，亦殊无复言。恰如饮与食，日岂辞频烦。又如四时运，秋肃而春温。今春仍昔春，今番殊昔番。但适暇清可，漫渴景秾繁。
清可轩
作者：弘历
朝代：清
体裁：古风

焦山山包屋，金山屋包山。兹虽庑含壁，而室才三间。砧�户外罗，仍似藏孱颜。金焦两美具，奢俭酌中看。每因山阴游，坐憩宜澄观。所惭成句去，未兹久消閒。
清可轩
作者：弘历
朝代：清
体裁：古风

登阶原赤夏，入轩如金秋。山阴复崇岩，故致凉气浮。开窗亦北向，满谷禾黍稠。斯实可子意，讵独清远眸。此后雨旸时，庶得农望酬。
清可轩
作者：弘历
朝代：清
体裁：五言律诗

石壁倚为斋，山阴此最佳。屋中开画障，几上布诗牌。通气迎眸润，却炎无汗揩。忘言宜习静，何事惹吟怀。
清可轩
作者：弘历
朝代：清
体裁：古风

窅洞所为异，夏凉冬乃温。炎嚣户外盛，入则凉风翻。其或凛烈候，内暖宜憩存。以此山北游，无不斯探源。今日今春来，拾级登崖轩。石壁太古世，云窗初岁暾。盅融气已佳，朴素情益敦。何当携索丘，静坐考其原。
清可轩
作者：弘历
朝代：清
体裁：古风

维舟命肩舆，夤缘山阴径。山阴何处佳，清可佳鲜并。岩轩复不高，数武便造胜。夏屋覆峭壁，炎曦所弗竞。室无白汗挥，窗有凉飔迎。坐久欲忘去，吁此非勤政。
清可轩
作者：弘历
朝代：清
体裁：古风

肩舆至山北，山轩号清可。经过必一登，登必为少坐。既以清憩众，亦以可悦我。依壁复向阴，无暑凉生妥。泐石历年吟，未免言琐琐。率欲无言去，欲罢未能果。
清可轩
作者：弘历
朝代：清
体裁：古风

肩舆至山阴，山半有轩妥。耐可憩众人，遂倚轩窗坐。北望烟村近，田蚕盛灯火。一日民之乐，禁乃与时左。轩自弗悬灯，名允副清可。
清可轩
作者：弘历
朝代：清
体裁：古风

萝径披芬馨，林扉入翳蔚。岩居夏长寒，况经好雨既。散花作静供，烹茶学幽事。绿纱开我牖，西山吐云气。望雨如望蜀，无厌宁自讳。终是忧劳人，永言意所寄。
清可轩
作者：弘历
朝代：清
体裁：古风

辟关披岭云，拾级寻崖石。一晌早延清，三间岂嫌窄。茶火软通红，苔冬嫩馀碧。傥来辄凭窗，促去不暖席。便宜是诗章，往往镌琼壁。
清可轩
作者：弘历
朝代：清
体裁：古风

金山屋包山，焦山山包屋。包屋未免俭，包山未免俗。昆明湖映带，万寿山阴麓。恰当建三楹，石壁在其腹。山包屋亦包，丰啬适兼足。颜曰清可轩，可意饶清淑。璆琳匪所宜，鼎彝或堪蓄。挂琴拟号陶，安铫聊仿陆。人尽返淳风，岂非天下福。
清可轩
作者：弘历
朝代：清
体裁：七言绝句

雨足浓皴一屋山，天葩仙药非人间。是中消夏宜长住，笑我无过暂往还。
清可轩
作者：弘历
朝代：清
体裁：古风

�迤来山阴，清可所必至。转瞬别五年，曾未留一字。其故不忍言，其悲犹未置。然而岁云徂，渐远留无计。泐壁识新题，掷笔怀旧意。
清可轩率题
作者：弘历
朝代：清
体裁：五言律诗

迤逦转山阴，岩轩耐可寻。屋中藏峭壁，阶下俯乔林。且慢问芳意，雅宜摅静吟。泐成新旧句，孰是去来今。
清可轩题句
作者：弘历
朝代：清
体裁：古风

海云山包屋，浮玉屋包山。清可信清可，用中执两间。翠壁屋内张，碧峰屋外环。三间虽不多，表里逻孱颜。题句以岁增，历历缅游攀。造物无尽藏，取用伊谁悭。
清可轩题壁
作者：弘历
朝代：清
体裁：古风

山阴适可寻，积雪层峰在。清憩倚岩轩，结构饶仙态。夏凉冬则温，芝英育沆瀣。来屡得如创，观澄殊所会。泐壁句斯多，惭愧绮言戒。
清可轩题壁
作者：弘历
朝代：清
体裁：古风

疏轩倚半岩，山阴最佳处。入室衣袂寒，绣壁莓苔护。含露多润意，摇风有生趣。九夏足延憩，况始清和遇。掞毫促得句，笋舆便可去。
清和
作者：弘历
朝代：清
体裁：古风

清和天气佳，膏泽远迩逮。二麦既望秋，禾黍亦均艺。往年春苦旱，愁雨都成例。今岁何厚幸，优渥沾天惠。淡荡天宇明，极目空澄际。时纵作微风，风止无尘翳。予心以稍慰，庶政筹次第。况复息兵戎，来格服番裔。贤辅日赞襄，庶明职交励。永维保泰机，乾勉持盈计。
清和二首·其一
作者：弘历
朝代：清
体裁：七言律诗

昨岁清和此日逢，网轩桐乳绿阴重。花香鸟语馀春色，暖翠浮岚酿夏容。拂槛波回如意镜，隔林日永自鸣钟。浦云傍晚迷霞脚，麦雨农家望正浓。
清和二首·其二
作者：弘历
朝代：清
体裁：七言律诗

蜂衙蝶阵数昌昌，催得春光去渺茫。墨沼云浓凝絮雨，筠帘风细引松簧。已排绮句吟韶景，怯著轻衫试晓凉。底识清和好时节，即看亚陇半青黄。
清和节
作者：弘历
朝代：清
体裁：古风

首夏清和节，实见岁时记。贞元移仲春，谓之中和备。德潜中讹清，独断以己意。清开夏之首，和近春之季。是诚四月候，安有二月义。归愚信愚哉，五言辟其议。
清啸亭
作者：弘历
朝代：清
体裁：七言绝句

石泉溶㵝树偨池，高下都宜清籁吹。那更芸编抽插架，天然佳赋注公绥。
清啸亭
作者：弘历
朝代：清
体裁：七言律诗

翼然亭子据崚嶒，清啸为名兴偶凭。未学役心与蹙口，早知阮藉逊孙登。松风石濑宁非比，溪虎峡猿安足称。高士旷音非我事，我惟无逸凛冰兢。
清啸亭口号
作者：弘历
朝代：清
体裁：七言绝句

啸法而今谁复能，空称阮藉与孙登。试听树籁和泉韵，谓之曰然岂不应。
清啸亭口号
作者：弘历
朝代：清
体裁：七言绝句

清啸非应我所为，山亭对景偶名兹。风林瀑涧如相谓，触籁无心那禁之。
清啸亭得句
作者：弘历
朝代：清
体裁：七言绝句

啸本高人放达为，泉涛林籁总同之。子安体物为长赋，工固工哉费巧思。
清夜吟
作者：弘历
朝代：清
体裁：古风

人静夏亦凉，清夜不知短。馥馥槛风微，盈盈花露满。涤虑聚精神，约躬屏宴衎。凭何遣永漏，古史斯为伴。镜已兼镜人，哲言岂予诞。烛跋留玉檠，城钟续还断。
清娱室
作者：弘历
朝代：清
体裁：七言绝句

山庄半月始临吾，疏懒由来有是乎。书室润芳延万景，清娱今日识清娱。
清娱室
作者：弘历
朝代：清
体裁：古风

斋惟取其旷，室则贵其奥。温凉各有宜，人工合天造。而我更思之，清实皇朝号。所期万民娱，自收万年效。岂其在游目，山林之迥妙。
清娱室
作者：弘历
朝代：清
体裁：古风

清娱岂为山水佳，清娱不系书史览。今日之娱因快晴，金曦高曝消黯黕。虔祝如斯逮九秋，庶几多稼登无歉。
清娱室
作者：弘历
朝代：清
体裁：五言律诗

芸斋枕崿嵁，飒景称吟探。晴牖峰远近，风林叶两三。秋惟佳塞北，潦陡忆江南。我自忧劳者，清娱讵可耽。
清娱室口号
作者：弘历
朝代：清
体裁：七言绝句

窈窕中藏室一区，远尘因以号清娱。虽然讵可恒安此，吏治民生总系吾。
清娱室有会
作者：弘历
朝代：清
体裁：古风

山清室可娱，清娱额檐际。而我来兹室，因绎清娱义。九有大清国，万民永娱事。养欲及给求，思之甚艰致。岂谓清供目，岂谓娱满志。惟益增惕乾，遑敢恣留憩。
清宁宫
作者：弘历
朝代：清
体裁：五言排律

馆豳迹辉古，宅洛业思前。苞茂如松竹，清宁象地天。双鶱排凤扇，上簟耀龙筵。乃寝占佳梦，明禋重吉蠲。休和晴旭丽，淡荡惠风旋。惕若承堂搆，丕基永万年。
清宁宫三叠旧作韵
作者：弘历
朝代：清
体裁：五言排律

四度四十岁，一弹指似前。迅哉今昔日，赫矣照临天。诸子示土障，群臣赐胙筵。驯兵弓箭阅，惠庶赋租蠲。次第政云布，逍遥驾合旋。向期兹已副，弗曰待他年。
清宁宫再叠旧作韵
作者：弘历
朝代：清
体裁：五言排律

廿四春秋阅，宫庭宛似前。敢誇新拓地，惟亹旧承天。祖迹怀肯构，神禧钦奉筵。酌匏风朴素，执豕饎精蠲。不尽一心慕，言将六御旋。蒙庥如尚健，重至待他年。
清宁宫叠旧作韵
作者：弘历
朝代：清
体裁：五言排律

故宫兹路寝，禋祀例依前。承构惟怀祖，居歆总赖天。西南仍启户，翰墨亦陈筵。依旧三秋景，那能百虑蠲。流阴诚荏苒，清暇暂周旋。言念蘋蘩主，怆然忆昔年。
清宁宫口号
作者：弘历
朝代：清
体裁：七言绝句

此地建都隰原度，于豳斯馆似周初。清宁合撰乾坤泰，嘉兆燕京早并居。
清宁宫感旧留句
作者：弘历
朝代：清
体裁：古风

旧都之正寝，名曰清宁宫。尔时命名意，乾坤包括中。执豕敬祀神，依例举以恭。癸亥有主妇，甲戌已弗同。然尚奉徽音，糕酒敬献衷。戊戌及兹至，两事惭成空。祀典不宜阙，受釐我独翁。再来未可卜，欲去念无穷。
清寄堂
作者：弘历
朝代：清
体裁：五言律诗

书堂古寺侧，清寄向曾颜。一十六年别，青春片刻间。吟安松竹里，瞬息昔今间。俯视东流水，何尝有往还。
清寄堂
作者：弘历
朝代：清
体裁：五言律诗

别业精蓝左，名之清寄堂。江山无尽藏，翰墨偶然偿。绿草经冬色，红梅逐日芳。行云与流水，不住是真常。
清寄堂
作者：弘历
朝代：清
体裁：五言律诗

别馆精蓝侧，径幽花木芬。栖迟虽觉适，供奉略嫌勤。古柏虬蟠影，高峰螺皱纹。偶然寄清兴，流水与行云。
清寄堂
作者：弘历
朝代：清
体裁：古风

梵王宫左厢，行馆建昔岁。每来实未驻，片时聊息憩。松柏既苍茜，庭径致深邃。乃知天然佳，夫何劳点缀。言忘尘益远，神谧清自致。五字泐书堂，万古于斯寄。
清寄轩
作者：弘历
朝代：清
体裁：七言绝句

胜游那可恋香界，勤政明当返御园。三日驻山诗卌首，邈然清意寄斯轩。
清寄轩叠辛巳诗韵
作者：弘历
朝代：清
体裁：五言律诗

触目感相关，云轩廿载间。惟深增痛志，那复侍愉颜。飒飒阶松籁，依依坡鹿斑。向年祝釐景，挥泪对苍山。
清平乐 其十六 月地云居
作者：弘历
朝代：清
体裁：词

大千乾闼。指上无真月。觉海沤中头出没。是即那、罗延窟。何分西土东天。倩他装点名园。借使瞿昙重现，未肯参伊死禅。
清怡书屋书怀并示直�各官
作者：弘历
朝代：清
体裁：古风

行馆虽一区，轩庭各㨿胜。书屋曰清怡，兹来新额定。此名何所为，所为供张盛。点缀乃歌舞，禁止预颂命。斯地循向例，十景安排竟。俗吏有秘传，从意不从令。我意岂如是，弗悦厌增怲。荡舟速过之，弗视亦弗听。何以窥伺意，莫如勤汝政。梯几手一编，清怡信无竞。
清怡书屋得句
作者：弘历
朝代：清
体裁：七言律诗

一切笙歌预禁之，尚惭书屋号清怡。地方官吏称民愿，淀景排当究己私。弗顾而过何所系，非嘉曰饰此应知。与其点缀求予悦，留意勤宣悦在兹。
清旷斋言会
作者：弘历
朝代：清
体裁：古风

有登必有降，降易登实难。万事胥如是，即境尤显然。攀陟半天楼，十步一憩艰。及至此就低，顷刻临平川。学之进退际，政之理乱间。害不视如斯，为之心惕乾。斋以清旷额，顾名思义观。两字该无私，克己为仁端。斯乃契其要，难易绪语看。
清旷楼
作者：弘历
朝代：清
体裁：七言绝句

拾级高楼旷且清，非誇画栋与雕甍。石墙以外见墟里，为忆民艰及物情。
清旷楼
作者：弘历
朝代：清
体裁：古风

旷是楼中体，清乃楼中用。清而无旷枯，旷而无清纵。相需相得彰，体用戒偏重。讵祗一楼哉，絜矩万理中。
清旷楼
作者：弘历
朝代：清
体裁：古风

清实浊之医，旷乃塞之对。浊则其智塞，祇以私横内。内外互相资，心境堪神会。是楼曰清旷，清矣旷仍快。一举而两得，克己要为最。
清旷楼
作者：弘历
朝代：清
体裁：古风

清或弗资旷，旷则无不清。与物鲜蔽遮，顺应胥公明。斯楼有合斯，所以额檐楹。讵惟玩景然，施政以为程。设曰请进之，克己义最精。
清旷楼咏竹
作者：弘历
朝代：清
体裁：七言律诗

猗猗种竹满前庭，清矣其间旷意形。秋月入时留碎白，春风拂处动浮青。俯临常似披图画，得契宛堪悦性灵。虽是齐檐卒艰致，爱他仙籁飒宜听。
清旷楼咏竹四首 其一 晴竹
作者：弘历
朝代：清
体裁：七言律诗

晴阑聊抚渭川猗，飒沓前墀过雨时。弄影疏疏新沐叶，含飔洒洒欲扬枝。檀栾态作鸾翘舞，潇朗音疑凤管吹。最爱微风摇动处，摐摐犹有露珠垂。
清旷楼咏竹四首 其三 风竹
作者：弘历
朝代：清
体裁：七言律诗

宜晴宜雨更宜风，响作枝头内外空。自有师涓识角徵，那从宋玉辨雌雄。开窗恰似来君子，扫径何须命侍童。设使无端谓之笑，不为韩愈定卢仝。
清旷楼咏竹四首 其二 雨竹
作者：弘历
朝代：清
体裁：七言律诗

为看介节种筼筜，喜雨宜烟性所常。濯叶移根犹在伏，滴声入律祗含商。雅因漱趾生方茂，便是垂头意自强。底更倩他文与可，屏风展出画潇湘。
清旷楼咏竹四首 其四 月竹
作者：弘历
朝代：清
体裁：七言律诗

墙头初碾玉轮过，便觉寒光逸趣多。碎影作声尚骚屑，暗丛得照亦婆娑。将疏复密无恒态，似正还斜莫辨科。真是水中浮藻荇，承天妙喻有东坡。
清明
作者：弘历
朝代：清
体裁：五言律诗

一寸才生麦，千畦未种麰。卯阴徒伫望，辰霁更增愁。所幸风无作，亦甘雨且休。摛吟不成句，惟是识先忧。
清明
作者：弘历
朝代：清
体裁：古风

七十二候循环推，又临百五当禁火。爱羊爱礼羊并亡，存名复古殆难可。农谚此日忌作风，自昨之暮已惕我。朝来展拜安佑宫，春露益思惭负荷。敢不深心勖勤民，勤民要在祈丰夥。微籁傍午未鸣条，雄风终日非扬堁。幸或甘膏弗致艰，二麦有收济民瘅。
清明
作者：弘历
朝代：清
体裁：五言律诗

上已昨方度，清明今即来。景光不期速，芳物自为催。柳与烟争暗，桃嫌火欲灰。午过风少作，意复鲜宁哉。
清明
作者：弘历
朝代：清
体裁：古风

云聚喜凌晨，云散惜当午。启跸与驻跸，历历过郊墅。郊墅临冷节，景物供吟睹。寒食谁野店，佳城谁新土。红深杏吐埒，绿重柳藏坞。清明幸不风，藉卜易春雨。
清明
作者：弘历
朝代：清
体裁：古风

今日始春分，清明迟半月。未至何以言，有怀那无说。合龙预指期，望雁急心窟。不可更亏篑，南瞻愁弗竭。
清明
作者：弘历
朝代：清
体裁：七言律诗

几曾改火有新烟，故事犹然此日传。节届薄寒轻暖际，兴留山郭水村边。北方常觉莺花晚，今岁才知景色鲜。却为清斋疏宴赏，先农寅祀重祈年。
清明
作者：弘历
朝代：清
体裁：五言律诗

南雨北为风，清明候弗同。春膏沃农愿，午过动王雄。傍晚势全歇，祈年虑不穷。惧欣难措意，莫匪为民衷。
清明
作者：弘历
朝代：清
体裁：五言律诗

夜雨酿晨寒，就舆弗命鞍。花光围墅重，柳影羃衢宽。间亦疾风作，无妨润野看。究应澄息好，凭望不遑安。
清明
作者：弘历
朝代：清
体裁：古风

无风固已农兆符，至晚方能冷节赋。山明水秀好田盘，更是宜诗合画处。况经尺雨广渥优，北省大都秋可卜。是宜方寸稍慰藉，而何把笔鲜佳趣。将谓上皇得高閒，训政更觉增忧虑。咄哉此语益失之，望捷当予肯子付。
清明
作者：弘历
朝代：清
体裁：五言律诗

昨雨逾三寸，夜云傍晓轻。昒昕落雾重，寥朗过辰晴。占汁今朝吉，兆殊往岁情。无风欣至晚，乃敢五言成。
清明
作者：弘历
朝代：清
体裁：五言律诗

晓发还章武，晴和风日良。望村深柳色，扑马爱牟秧。别馆轩斋近，应时花木芳。午过复微雨，农兆卜其康。
清明
作者：弘历
朝代：清
体裁：七言律诗

有时云布有时晴，绘出清明活景呈。绿柳红桃随处见，黄童白叟接疆迎。仆人禁彼群沽酒，村舍由他各卖饧。民物熙春真足慰，益殷怀保励吾诚。
清明
作者：弘历
朝代：清
体裁：古风

清明例拜埽，固知非古制。然有其举之，则亦不敢废。朝谒安佑宫，敬以当陵祭。次诣恩慕寺，切用纡悲思。虽无神御奉，然实向居地。昨春躬益土，回忆又隔岁。光阴诚迅哉，孝养成陈迹。抚今一溯昔，洒泪安能置。三日三夜阴，寸雨才沾暨。孤望徒怅然，谁复问节事。幸而未起风，默叩因农计。
清明
作者：弘历
朝代：清
体裁：五言律诗

清明先三月，节气早天宗。正是农兴候，端宜马上逢。绿深麦苗蔚，黄入菜花浓。北望偏多感，山云倩尔封。
清明
作者：弘历
朝代：清
体裁：古风

清明宜雨弗宜风，却每逢风鲜逢雨。世间万事率如斯，艰于顺实易于阻。凶悔吝才一吉当，羲经已曾著其语。今晓登程值晴和，东郊润缛不雨可。行行陌柳飏丝条，遂作颠风盛卓午。以目前论纵无妨，恐符俗谚四十五。何时何处忘廑农，为识四民农最苦。
清明
作者：弘历
朝代：清
体裁：七言律诗

清明最喜是晴明，韶秀毗陵缓辔行。红杏都含宿雨润，绿杨不动晓风轻。纸鸢竹马儿童戏，鸠杖莺衣父老迎。水市吹箫那成曲，人家遥识卖新饧。
清明
作者：弘历
朝代：清
体裁：七言律诗

清明最是好时节，更是难逢湖上并。今日无风复无雨，一年宜织又宜耕。万花谷缋锦绣色，百鸟林翻韶頀声。佳景与民堪共乐，底须蜡烛散春城。
清明
作者：弘历
朝代：清
体裁：七言律诗

清明最是好春光，湖上春光好倍常。万卉乍经宿雨濯，千峰况值晓云藏。物情入咏复入绘，日色不暄还不凉。顿置紫微休更道，与民同乐此宜旸。
清明
作者：弘历
朝代：清
体裁：五言律诗

百五过冬至，节临三月通。气烘杨柳绿，露润杏桃红。阴霁时为幻，惜希念莫穷。拌乎宁不雨，幸矣竟无风。
清明
作者：弘历
朝代：清
体裁：七言律诗

百六依依特可人，轻阴细雨润含频。花如有意开颜乍，月即无情露影新。今岁绝胜往岁节，三分却判二分春。胸中本自非惆怅，也觉司勋句最神。
清明
作者：弘历
朝代：清
体裁：七言律诗

禁火传烟久不行，良辰犹自说清明。风光澹冶才迷蝶，榆柳悠扬未隐莺。两宿乍先三月节，一鞭都入七言评。几回更欲停吟笔，杜牧司勋已擅名。
清明
作者：弘历
朝代：清
体裁：七言律诗

纤云净敛碧山横，圆镜中央岸柳萦。不独韶妍诏游兴，所欣近远利春耕。芳萍波面偏增点，娇鸟枝头惯会鸣。一晌閒情觇节物，兹来差未负清明。
清明
作者：弘历
朝代：清
体裁：五言律诗

花朝三日过，景物正清和。未觉芳菲赏，其如盼望多。片云厌风散，点雨奈晴何。遣闷无他事，五言信笔哦。
清明
作者：弘历
朝代：清
体裁：五言律诗

行馆傍新城，按程驻跸旌。景如凑吟咏，花不让清明。雨固非渴望，风偏解妒生。恐将符噩谚，切切致心怦。
清明
作者：弘历
朝代：清
体裁：七言绝句

诸陵脩祭例清明，东莅西瞻不尽情。终日无风夜微雨，农功有兆信钦诚。
清明
作者：弘历
朝代：清
体裁：七言律诗

轻云暖日仲春天，杏酪风筝节物骈。桃欲亚枝齐带露，柳犹藏叶半拖烟。长堤罨画青连墅，新水涟漪绿映船。最似江乡寒食景，略回清忆动经年。
清明
作者：弘历
朝代：清
体裁：七言律诗

轻暖轻寒杏酪天，绯桃绿柳斗芳妍。殷殷午夜方祈雨，忽忽春风又禁烟。新种恰宜浸浅水，嫩苗已看茁平田。望云未释中心愿，任取儿童放纸鸢。
清明
作者：弘历
朝代：清
体裁：五言律诗

野店亦清明，纷纷雨才晴。新烟迷远驿，润土出深耕。山色较前染，溪声带涨鸣。杏花最知节，一树路旁荣。
清明·其一
作者：弘历
朝代：清
体裁：五言律诗

数时过百六，抚景到清明。柳爱烟丝罥，花含笑脸迎。纸鸢空际色，杏酪寂时声。尔许风光好，忘言入静评。
清明·其一
作者：弘历
朝代：清
体裁：七言律诗

绿态红姿弄午晴，春台万物乐生生。烟腾村突新榆火，香满雕盘脆蔗饧。柳眼青回看韨禊，花心锦叠斗清明。天公赐与诗题夥，只为东郊利用耕。
清明·其二
作者：弘历
朝代：清
体裁：七言律诗

往岁清明春欲阑，莺声已老花枝残。今年闰月节殊缓，韶色正浓风信寒。燕垒每寻原楝砌，蜂衙多傍丽丛攒。倦游小阁摊书坐，物茁民熙入静观。
清明·其二
作者：弘历
朝代：清
体裁：五言律诗

花气才醺蝶，游丝未网天。东风刚拂柳，春水恰胜船。和景谁教丽，流阴若为迁。晴明堪纵目，郭外飏榆烟。
清明二首·其一
作者：弘历
朝代：清
体裁：五言律诗

回㫋背泗水，胜节指清明。新火新烟候，斯来斯往程。风轻春日冷，露重鲁天晴。莫漫孤芳草，即看有落英。
清明二首·其二
作者：弘历
朝代：清
体裁：五言律诗

郊原宜野望，红绿已馨薰。那见斗鸡会，空传禁火文。雨馀迎目润，春满入怀欣。按辔同民乐，谁诃语笑纷。
清明即景
作者：弘历
朝代：清
体裁：七言律诗

令日湖山分外嘉，百花洲上正蒸霞。春光大地公鱼鸟，翠色两峰罨鹊华。杏酪几匙翻雪色，纸鸢数队御风斜。清明岂是客中度，四海为家到处家。
清明叠近作诗韵
作者：弘历
朝代：清
体裁：古风

清明实届期，瞥眼过半月。半月前所望，嗟复成虚说。坝走幻龙口，堰决遭蛟窟。惭愧中止难，移筑勉力竭。
清明后一日漫作·其一
作者：弘历
朝代：清
体裁：七言绝句

清明微雨杂微风，孤负韶华满苑红。今日晴空三万里，远山都入画图中。
清明后一日漫作·其三
作者：弘历
朝代：清
体裁：七言绝句

东风吹绽含胎蕊，喜揽芳华入吟里。溪畔刺舟还怅然，已有落花贴流水。
清明后一日漫作·其二
作者：弘历
朝代：清
体裁：七言绝句

湖山佳致暖烟饶，稚绿嫣红态斗娇。看罢纸鸢尝过酪，閒吟准备送春朝。
清明后一日漫作·其四
作者：弘历
朝代：清
体裁：七言绝句

甫田宜雨复宜晴，丽日云胡不畅情。七字赋馀还自哂，今年吟兴太狂生。
清明日于紫泉行宫作
作者：弘历
朝代：清
体裁：五言律诗

丁亥津门幸，于斯春雨遭。风听耳兹厌，云望目徒劳。驻跸临行馆，兴犁廑野皋。清明何以识，开遍杏和桃。
清明日作
作者：弘历
朝代：清
体裁：七言律诗

清明无雨亦无风，不幸之中幸感衷。五日十朝苏记类，一陈六事汤责同。时阴时霁达晨阅，或寐或醒方寸忡。自悔先忧忧过早，仍希昭鉴佑苍穹。
清明日安佑宫行礼
作者：弘历
朝代：清
体裁：七言律诗

东陵回待谒西陵，冷节偏逢感不胜。神御拜瞻思色笑，宗藩陪叩视尝烝。冷淘槐叶诗传好，春雨杏花绘比能。敢向园亭酬景物，对时惟是凛绳承。
清明日拜谒安佑宫
作者：弘历
朝代：清
体裁：七言律诗

昨岁寿皇思莫穷，今年寒食御园中。亲支率领谒安佑，驹影推迁信幻空。已觉烟含堤柳绿，谁怜风妒坞桃红。东西瞻眺二陵邈，不隔精诚一念通。
清明日拜谒寿皇殿
作者：弘历
朝代：清
体裁：七言律诗

紫殿彤闱神御凭，清明肃拜典相仍。羹墙有慕何嗟及，堂构非遥此敬承。旧礼漫传粳粥荐，新烟还看柳丝凝。那堪子厚书重展，指日吾将谒二陵。
清明日桃花寺作
作者：弘历
朝代：清
体裁：七言律诗

清明不雨亦轻阴，几片飞英点客襟。杜牧司勋有迥句，汉家典制引悲心。桃花作饭花宫侧，柳叶临池叶影沈。扫却閒情归静寄，盘山明日试重寻。
清明日赐扈驾众官食即席得句
作者：弘历
朝代：清
体裁：七言律诗

津门冷节值清明，昨恰捷音到御营。赐以馔应同众豫，默无赏觉矫其情。花虽含蕾曦烘暖，柳已舒条风拂轻。樽俎内臣布迟慢，笑他寒食太循名。
清明日雍和宫行礼感成长句
作者：弘历
朝代：清
体裁：七言律诗

六载流光逝水同，悽怆孺慕思无穷。当年侍膳濯龙沼，此日含哀兴庆宫。祇拟承欢春梦里，可能聆训午庭中。徘徊欲去还留在，无限悲云满碧空。
清明日静安庄酹酒·其一
作者：弘历
朝代：清
体裁：七言绝句

殢人春节感无端，助感那堪酹静安。正是朝来传禁火，两眶清泪一心寒。
清明日静安庄酹酒·其二
作者：弘历
朝代：清
体裁：七言绝句

青齐客岁魂堪断，同去谁期便永分。小杜七言真触景，清明时节雨纷纷。
清明郊行
作者：弘历
朝代：清
体裁：七言律诗

暖日轻烟百六辰，水村山郭净无尘。柳遮游骑新垂幕，草待飞觞软叠茵。嫩绿如油旋撩眼，落红成阵已伤神。依稀景物钱塘畔，十里长堤碾画轮。
清晏堂
作者：弘历
朝代：清
体裁：五言律诗

明日将观海，今朝近憩居。闾阎策安堵，河淀阅归墟。却以延閒赏，还嫌费洁除。溟瀛愿清晏，殷若意翘予。
清晓香山回跸玉泉山西作
作者：弘历
朝代：清
体裁：七言律诗

佳处宁当忘返哉，平明清跸御园回。轻舆觉热逸兼戒，按辔乘凉兴更催。露气润犹瀼晓际，黍苗绿较长前来。玉泉适可晨传膳，遇胜还须有别裁。
清晖亭
作者：弘历
朝代：清
体裁：七言绝句

晓凉步辇试清游，徙倚溪亭小坐留。正喜锤峰边出日，金波一片满怀秋。
清晖亭题句
作者：弘历
朝代：清
体裁：五言律诗

亭子东临沼，每先受晓晖。锤峰吐乌影，列水漾漪煇。藉问清何寄，惟于旸若依。圣人题咏处，总寓敕时几。
清晖楼
作者：弘历
朝代：清
体裁：七言绝句

一泓池水碧而清，围映山晖漾影明。解与层楼凑诗趣，无劳响钵亦诗成。
清晖楼
作者：弘历
朝代：清
体裁：七言绝句

书楼宛在水中央，檐际波翻潋滟光。自是清晖供山水，成诗谁似谢家郎。
清晖楼
作者：弘历
朝代：清
体裁：五言律诗

寒山别墅里，高阁曰清晖。是日重来赏，春光正入微。含漪讶波立，落影认峰飞。那更因天绘，劳劳辨是非。
清晖楼
作者：弘历
朝代：清
体裁：五言律诗

架木为高阁，疏泉得廓池。淙声阶下听，秀色座间披。笙奏新篁籁，衣沾宿雾丝。景参米氏画，神会谢家诗。
清晖楼口号
作者：弘历
朝代：清
体裁：七言绝句

翠峰逻复碧波围，秀入搴帷润逼衣。拾级乍欣得新况，溪楼仍是此清晖。
清晖阁
作者：弘历
朝代：清
体裁：七言绝句

半谢芳华半在枝，补松浸渐作乔姿。雅惟高阁知人意，相对常年望雨时。
清晖阁
作者：弘历
朝代：清
体裁：七言绝句

广厦轩庨暑不侵，墨林义府足探寻。年来略识其中味，饶有忧心鲜乐心。
清晖阁
作者：弘历
朝代：清
体裁：五言律诗

春晖问宜处，宜乃在新正。霭霭初含鬯，依依犹带清。盆梅已吐萼，阶草欲抽萌。把笔且迟咏，凭观万物情。
清晖阁
作者：弘历
朝代：清
体裁：五言律诗

春未几分妍，清晖却洒然。有窗明暖日，无鼎不祥烟。惬矣玩书史，厌哉听管弦。灯台弗教设，为特似先年。
清晖阁
作者：弘历
朝代：清
体裁：七言律诗

清晖之阁尚如前，人对清晖竟异焉。何必今时不称老，付他春令自为妍。淡怀于闹偏生厌，结习惟吟未尽蠲。抚景怆然有弗乐，九年于是罢灯筵。
清晖阁
作者：弘历
朝代：清
体裁：古风

清晖阁前十三松，虬枝诘曲拿高空。岁时代谢几阅历，撑青云盖圆童童。杪春首夏例望雨，阁中兀坐愁蕴隆。才喜天边缕薄云，厌闻窗外鸣终风。谡谡天籁真笙竽，乃作商吹增忧忡。尔松尔松胡不居员峤之侧、元岭之东，为彼仙人所抚摩、猿鹤之相从。否则为岱岳五大夫、淮南十八公，何为落落潇洒质，憎弃乃如拱把桐。呜呼良材时亦藉遭逢，世间得失纷穷通。只此殷忧萃一已，谁能后凋待三冬。
清晖阁
作者：弘历
朝代：清
体裁：古风

长夏之清晖，松柏在飒爽。初春之清晖，桃杏未骀荡。未乃有来期，在实近过往。以此较伯仲，即景惬心赏。而阁付不知，四时孰今曩。
清晖阁
作者：弘历
朝代：清
体裁：五言律诗

霭霭春光稚，訚訚虚阁融。凭窗畅神处，梯几静吟中。洛浦水仙白，孤山梅朵红。笑他虽缩地，一例谢东风。
清晖阁前松效白居易体
作者：弘历
朝代：清
体裁：古风

清晖阁前松，亦有新阴布。新阴虽可人，所惜非故树。池鱼本无辜，殃及因城门。蟠龙失其水，徒叹僵老鳞。旧松五十年，始具凌云态。新松未十年，那便同肩背。嘉植不可无，聊命移稚株。设如种松子，更当廿载需。经久异欲速，松弗同楸槚。如嫌长阅时，应鲜种松者。一日复一日，秋月与春风。终爱骨格佳，岂类砌花红。新枝亦已放，旧干嗟何往。每看汝敷荫，不觉心怅惘。种树十年计，凡木讵松哉。良材必迟就，尤当勤栽培。我今六十馀，百岁亦恒有。待汝四十年，老成或如旧。
清晖阁前秋花绕砌而新植松树尚未出檐朅然有感辄成是什
作者：弘历
朝代：清
体裁：七言绝句

秋花还似昔年都，祗有乔松较昔殊。君子小人判于此，晚成速就岂同途。
清晖阁即景
作者：弘历
朝代：清
体裁：古风

春气方燠沐，春曦渐融怡。庭芳莳未得，松树罗前墀。森森较昔长，无改岁寒枝。弄影上明窗，洒然扬清晖。亦堪娱景光，古柯那可思。
清晖阁叠乙巳韵
作者：弘历
朝代：清
体裁：五言律诗

春旭依然嫩，春光故是融。去来阴付幻，今昔景凭中。綵胜迎晖灿，银檠入夕红。向年奉赏节，回首怅东风。
清晖阁口号
作者：弘历
朝代：清
体裁：七言绝句

清晖依旧好清晖，懒向新丰辨是非。成住坏空齐扫却，早梅晚菊共芳菲。
清晖阁咏松风
作者：弘历
朝代：清
体裁：七言绝句

清和时节绿阴滋，便是松风也觉怡。那似常年方望泽，聒听谡谡蹙双眉。
清晖阁四景 其一 松云楼
作者：弘历
朝代：清
体裁：七言绝句

阁前如画展横披，松出楼檐放盖枝。今日试看云起处，别裁写就许浑诗。
清晖阁四景 其一 松云楼
作者：弘历
朝代：清
体裁：七言绝句

阁前小院久位置，补种松云楼亦齐。世岁间曾几拾级，笑予此举谓多兮。
清晖阁四景 其三 涵德书屋
作者：弘历
朝代：清
体裁：七言绝句

春泽欣连夏雨滋，麦麰禾黍起耘耔。偶翻书得苏家记，此德由来善普施。
清晖阁四景 其三 涵德书屋
作者：弘历
朝代：清
体裁：七言绝句

涵德由来契涵养，沈家疏语有名言。独吾数典山庄额，七五岁思仁祖恩。
清晖阁四景 其二 露香斋
作者：弘历
朝代：清
体裁：七言绝句

望雨兼之望捷音，幸饶三寸霈恩霖。启窗林叶露香满，略慰又虞略放心。
清晖阁四景 其二 露香斋
作者：弘历
朝代：清
体裁：七言绝句

花信庭前谢海棠，渊材底事恨无香。苔阶萝径都含露，甲煎轮伊引步长。
清晖阁四景 其四 茹古堂
作者：弘历
朝代：清
体裁：七言绝句

古帙中函千百秋，于言于行惬心求。心閒片刻得枕葄，至乐无过岂茹柔。
清晖阁四景 其四 茹古堂
作者：弘历
朝代：清
体裁：七言绝句

汲古于斯得绠修，可知开卷益相酬。个中佳味偏宜茹，不系寻常刚与柔。
清晖阁松籁
作者：弘历
朝代：清
体裁：古风

清晖阁前九株松，绿钗经雨何菁葱。童童入夏覆佳荫，谡谡傍午吟清风。唱于唱喁相前后，琴筑金石无不有。黄鹂巧啭巴人曲，何必双柑与斗酒。耳根净后悟忧乐，忧憎乐爱谁因托。年来年去忧乐中，九株松自清晖阁。
清晖阁漫题
作者：弘历
朝代：清
体裁：七言律诗

山增光润水澄泓，春阁今年信副名。祇觉补松重待长，羞随新蘤共敷荣。抚时有幸兹纾虑，对景无端别缱情。笑我六如观未达，那因灵运致高评。
清晖阁閒咏
作者：弘历
朝代：清
体裁：五言律诗

春气方酝酿，春风渐霭和。行时初序值，望岁此间多。㿽卉是新朵，庭松非故科。小题閒点缀，画卷面前罗。
清江浦
作者：弘历
朝代：清
体裁：七言律诗

春江凤舸驻沙滨，南国风情领略新。白鹤紫霄皆福地，枚皋赵嘏两词人。韶光喜不藏堤树，绿意看将漾沚蘋。迩日写怀多韵语，得无民事閒咨询。
清江浦
作者：弘历
朝代：清
体裁：七言律诗

清江流是导淮清，禹迹而今久变更。棨戟建牙期底绩，衡阎比栉愿咸亨。漕艘北上斯千庾，水驿南来第一程。路转川回宜望远，树头瞥见片帆轻。
清江浦
作者：弘历
朝代：清
体裁：七言律诗

清黄汇后清常弱，此号清江意寓深。咨尔建牙督河者，体予保障恤民心。春巡问俗欣犹昔，水驿行程数自今。安福舻中梅一朵，江南消息递侵寻。
清江浦
作者：弘历
朝代：清
体裁：七言律诗

渡河今日莅清江，沙岸边旁舣凤艭。便觉景光非北地，行看佳丽到南邦。建牙近守金堤固，置闸永期玉柱杠。向晚澄波印新月，谧人神思果无双。
清江浦
作者：弘历
朝代：清
体裁：七言律诗

缓御轻舆驻水营，明当安福启行程。吴江浙海胥廑意，问俗观风敢懈情。�戟扼津慎守禦，闾阎扑地计宁盈。陶庄改后黄逾远，此日清江果是清。
清河道中
作者：弘历
朝代：清
体裁：五言律诗

始发清河道，将为塞上行。看山青觉近，问路景如迎。风爽催征辔，云光猎綵旌。所思明旧制，岂为骋游情。
清河道中
作者：弘历
朝代：清
体裁：五言律诗

秋原静且嘉，秋路足烟花。林重犹遮骑，途乾不碍车。山容看已近，塞景未应赊。驺从兹伊始，行行揽物华。
清河道中杂咏·其一
作者：弘历
朝代：清
体裁：七言绝句

夜雨达晨晓未晴，大堤以上御车行。山东尘土江南泞，转眼如人无定情。
清河道中杂咏·其三
作者：弘历
朝代：清
体裁：七言绝句

御营将近忽开晴，隔岸清河见故城。遗迹元明籍可按，孰非保障为民生。
清河道中杂咏·其二
作者：弘历
朝代：清
体裁：七言绝句

迎銮黎庶聚犹多，雨里那曾笠与蓑。爱敬真如子于父，可无惠保计如何。
清河道中杂咏·其四
作者：弘历
朝代：清
体裁：七言绝句

和门近对运河滨，来往谁何禁不申。瞥过风帆信如画，明朝也是画中人。
清涟寺
作者：弘历
朝代：清
体裁：五言排律

清涟山里寺，泉石胜其馀。坐近琉璃沼，言观翡翠鱼。噞喁花涌浪，泼剌玉溅裾。游客欣初见，山僧道不如。旧曾见王画，可以悟庄书。无虑投竿者，鳞中大隐欤。
清涟寺观鱼三叠旧作韵
作者：弘历
朝代：清
体裁：五言排律

跋马苏堤上，几閒尚有馀。隔松耸瓦兽，穿竹敞扉鱼。已是知途径，聊当湔袂裾。翠鳞仍牣若，玉镜自澄如。潜合六根净，浮成八体书。不须闻梵贝，对此即禅欤。
清涟寺观鱼五叠旧作韵
作者：弘历
朝代：清
体裁：五言排律

西湖十景足，斯乃续增馀。漫拟新胜旧，由他僧妒鱼。方塘纷展画，一镜静含裾。叠翠于牣矣，出蓝突闯如。潜知心不竞，跃似手腾书。弗拟重拈句，古稀今老欤。
清涟寺观鱼再叠旧韵
作者：弘历
朝代：清
体裁：五言排律

源发西山脚，㐲流廿里馀。春朝驻䍐盖，僧寺静钟鱼。知有池呈镜，堪临槛振裾。翠鳞来得得，乐意自如如。谁谓清波画，偏宜藻句书。效苏频叠韵，曾几似髯欤。
清涟寺观鱼叠旧作韵
作者：弘历
朝代：清
体裁：五言排律

烟轻春雨后，暇值万几馀。载礼金光佛，因观青色鱼。生机盎翰墨，乐意映襟裾。怪底参军羡，还劳开士如。新题看㡧画，旧句读碑书。谩设重来约，犹今视昔欤。
清涟寺观鱼四叠旧作韵
作者：弘历
朝代：清
体裁：五言排律

依旧清涟寺，别来十载馀。迅诚庄梦蝶，知笑惠论鱼。乍凭奁开镜，还欣槛倚裾。泳游随所适，潜跃任其如。物意参理趣，新题接旧书。鳞中足智者，谁试钓竿欤。
清源堂
作者：弘历
朝代：清
体裁：七言绝句

东注西承原委别，溪堂置闸绿波存。载咨入见诸畺吏，可识清为出治源。
清源堂
作者：弘历
朝代：清
体裁：七言律诗

书堂洁治淀池浔，维暮之春适憩临。巡狩无非廑民莫，咏歌还以絜官箴。远帆望带夕阳去，归棹看从别浦寻。大法小廉清固美，求源应自始吾心。
清源堂
作者：弘历
朝代：清
体裁：五言律诗

台头旧行馆，春日复停䑳。往者求民莫，兹来奉懿尊。群芳红绕砌，一水绿迎门。絜矩思为政，清源岂易言。
清源堂
作者：弘历
朝代：清
体裁：古风

憩临清源堂，因绎清源义。修身在正心，源清流自治。六计以弊吏，源清廉乃致。持已及临人，两言可以蔽。设曰请进之，思无邪曾示。
清溪
作者：弘历
朝代：清
体裁：古风

清溪一带穿沙澳，石与为匡曲复曲。斜临时映杏花红，直刺或看蒲叶绿。渟池色作玻瓈明，落涧声为琴瑟鸣。是声是色非声色，恰得根尘洗以清。沿流傍岸肩舆出，迎眸满志挹澄泌。设使宽展可通舟，直堪傲彼王摩诘。
清溪书屋
作者：弘历
朝代：清
体裁：古风

旰食何由希烈骏，含饴惟是忆恩骈。犹仍堂构秋风日，迅速光阴卌六年。况此轩皇成鼎处，云天仰望益愀然。
清溪远流叠去岁韵
作者：弘历
朝代：清
体裁：五言律诗

澍雨作溪源，清流景缀园。舆来冒霢霂，窗俯阅潺湲。观察兴同勃，咏吟性与存。句成旋言返，林下露珠繁。
清溪远流得句
作者：弘历
朝代：清
体裁：七言律诗

平日清溪或断流，今朝万壑浪雄投。侈声窄激弇声郁，落势沈旋起势浮。可以世情观变态，亦当心境息诸愁。南华齐物语嫌费，害不于斯一瞬求。
清漪园即景
作者：弘历
朝代：清
体裁：七言律诗

山称万寿水清漪，便以名园颇觉宜。咨起居因趁馀暇，揽佳胜值解新澌。展来图画宁烦写，撰出文章不费思。高下楼台烟树里，今朝全在镜中披。
清琴峡
作者：弘历
朝代：清
体裁：七言绝句

冰铺虽是冻池平，峡里流泉自有声。若问七弦此何调，听之知谱羽音清。
清琴峡
作者：弘历
朝代：清
体裁：七言绝句

出峡泠泠带冻悬，弹成真是响冰弦。春温即景原吾事，思到茅檐蔀屋边。
清琴峡
作者：弘历
朝代：清
体裁：古风

引水出石峡，挹之若清泉。春来发新波，泠泠泌泌然。峡即琴之桐，水即琴之弦。不藉攫与醳，六律于是宣。谁欤为钟期，自谱高山篇。
清琴峡
作者：弘历
朝代：清
体裁：七言绝句

泉声出峡较恒强，映目为清入耳凉。恰是昌黎能妙会，颖师琴韵变轩昂。
清琴峡
作者：弘历
朝代：清
体裁：七言绝句

流泉出峡中琴音，却匪宫商与石金。太古以来便有此，笑他师旷未曾寻。
清琴峡
作者：弘历
朝代：清
体裁：七言绝句

流泉出峡奏清琴，斲器何须爨下寻。历历四时各中律，今朝听得是春音。
清琴峡
作者：弘历
朝代：清
体裁：七言绝句

淢汨石泉听作琴，非从指上觅清音。便教攫醳有时歇，太古希声永照心。
清琴峡
作者：弘历
朝代：清
体裁：七言绝句

湖水虽增犹觉微，酾流出峡尚依韦。横琴膝上如相谱，动操应知在徵徽。
清琴峡
作者：弘历
朝代：清
体裁：七言绝句

石是孤桐泉七丝，春温正应大弦时。高山流水常成操，岂必知音待子期。
清眺亭
作者：弘历
朝代：清
体裁：七言绝句

欲命归舆尚有閒，重教如睡揽冬山。今朝清眺真佳处，不在蒸红缛绿间。
清眺亭
作者：弘历
朝代：清
体裁：古风

笠亭据崇椒，寻常不屡到。肩舆偶一临，兴趣必臻妙。兹来方仲春，春光待昌耀。元气与酝酿，云容与□窱。答阳独开豁，林关未锁窍。倚栏暂徘徊，信可畅清眺。
清眺亭
作者：弘历
朝代：清
体裁：五言律诗

虚亭倚碧山，登眺趁清閒。夏仲云浓叶，雨馀水涨湾。稻秧溪町里，麦柄圃场间。稍觉青黄接，因之一解颜。
清秘堂偶题
作者：弘历
朝代：清
体裁：七言律诗

崇文稽古岂虚名，翰苑维新此落成。群彦数过十八会，小春暖凑一天晴。冬池淡沲犹澄鉴，夏屋徘徊独畅情。盆菊无言应有意，自惭疏散也登瀛。
清约池
作者：弘历
朝代：清
体裁：七言绝句

一池无半亩而赢，真是渫然约且清。花片飞风粘水面，文章佳处得天成。
清约池
作者：弘历
朝代：清
体裁：七言绝句

小池半亩湛虚明，澹沲轩前约且清。即景偶然题两字，非关知否致详评。
清约池
作者：弘历
朝代：清
体裁：五言律诗

小池无半亩，春气未融冰。信是清而约，故欣止且澄。匪藏原谢凿，弗履那言兢。自有渊鱼在，应如入定僧。
清约池
作者：弘历
朝代：清
体裁：七言绝句

小池有水冻全凝，表里玉壶一片冰。散步岸傍得佳会，不波澜处是真澄。
清约池
作者：弘历
朝代：清
体裁：古风

约为俭之德，俭则无不清。六计弊曰廉，惟清廉乃成。此池曰清约，盖以半亩名。即境絜矩之，亦足惕我情。小廉缘大法，大法赖谁评。中庸廿一章，示我诚则明。
清绮书屋
作者：弘历
朝代：清
体裁：古风

一株老松当牖盘，奇形翠色傲岁寒。书屋虽然号清绮，了知元李不如韩。
清绮书屋
作者：弘历
朝代：清
体裁：七言绝句

书屋小年又一时，翠岩过雨罨窗披。若于两字论诗品，句忆玉溪斯有之。
清绮书屋
作者：弘历
朝代：清
体裁：七言律诗

书屋斋楼一院中，各题名便不相同。触怀颇悟诗示法，揽景还知画鲜工。绮弗伤纤自成丽，清宜戒啬亦非丰。三唐阅遍谁能此，心醉惟应蜀杜翁。
清绮书屋
作者：弘历
朝代：清
体裁：五言律诗

书屋秋清候，岩林霞绮时。缬红还带绿，入画复宜诗。披爽惬遐望，开云引静思。乔松当户翠，不改岁寒枝。
清绮书屋
作者：弘历
朝代：清
体裁：古风

云廊接书屋，虚窗俯岩戺。新晴濯千峰，满目秋光美。林标飒沓枝，涧写淢汨汜。丁星花匪艳，寥萧宇无滓。仰观楣间额，是之谓清绮。
清绮书屋
作者：弘历
朝代：清
体裁：古风

佳山既沿缘，佳处亦徙倚。书屋率有书，所愧研精旨。蜃窗一凭眺，或复同其理。松针后凋翠，枫叶前馀紫。即目玩景光，实觉清而绮。
清绮书屋
作者：弘历
朝代：清
体裁：七言绝句

几有琴樽架有书，独无多暇此幽居。辴然笑谓林间鹿，替我寻常守碧疏。
清绮书屋
作者：弘历
朝代：清
体裁：古风

山中书屋称清绮，涧叶岩葩窗户里。案头诗集列三唐，几人此道诚臻美。文章大块自天然，小哉奚足数温李。每来芸榻辄延停，藉欲个中悟妙旨。
清绮书屋
作者：弘历
朝代：清
体裁：古风

山房不在多，高下即殊致。捲㡢迥延眺，据榻静澄思。秋花纷绮错，秋意惟清寄。小憩夕照明，凉霭落岩翠。含青斋隔谷，还可跋游骑。
清绮书屋
作者：弘历
朝代：清
体裁：七言绝句

岂容易也曰评诗，当识其人克已私。试以别裁论清绮，乐天应得让微之。
清绮书屋
作者：弘历
朝代：清
体裁：七言绝句

开窗落落纳松风，太古山情孰与同。不涉言辞契倪筦，小哉清绮诩张融。
清绮书屋
作者：弘历
朝代：清
体裁：五言律诗

徒清斯太简，过绮亦伤淳。试悟相资用，堪窥以蔽津。偶来秋始霁，小坐净无尘。五字吟安处，贤宁四十人。
清绮书屋
作者：弘历
朝代：清
体裁：七言绝句

插架芸编吐净芬，神心妙会谢云云。便教著句皆清绮，那及当前大块文。
清绮书屋
作者：弘历
朝代：清
体裁：五言律诗

曲廊宛转通，有屋更斋东。壁是图书府，窗延松柏风。绮伤俗斯厌，清积健为雄。两字味题额，诗诠括个中。
清绮书屋
作者：弘历
朝代：清
体裁：五言律诗

栈道寻幽境，高斋倚碧峰。入门欣白屋，当户峙青松。图画张神趣，诗书伴静供。今朝有馀暇，稽古略从容。
清绮书屋
作者：弘历
朝代：清
体裁：七言绝句

清而弗绮啬失过，绮或欠清丰岂应。若论登峰造极处，两言书屋占其恒。
清绮书屋
作者：弘历
朝代：清
体裁：五言律诗

绮或近乎丽，济之清乃佳。谁云弗资境，斯实足澄怀。尘念于何得，仙期宛可谐。苍松森户外，每到未衙排。
清绮书屋
作者：弘历
朝代：清
体裁：五言律诗

绮或邻乎艳，惟清可济之。云收天朗际，山静日长时。岩树净无滓，砌花野有姿。问谁于此惯，雅称紫薇诗。
清绮书屋
作者：弘历
朝代：清
体裁：古风

绮类奢不逊，清近俭则固。子云与其宁，训人著章句。书屋曰清绮，酌剂得中处。绮亦弗伤华，清亦弗伤素。砥行及属文，相资式如玉。俯仰契静会，讵惟山水趣。
清绮书屋
作者：弘历
朝代：清
体裁：七言绝句

老松笼屋彴横溪，雨过山蹊印鹿蹄。此处徵诗合虞夏，三唐清绮类醯鸡。
清绮书屋
作者：弘历
朝代：清
体裁：古风

苍松泛籁清，野花饮露绮。以之谱金石，端合诗人旨。清不伤于俭，绮不伤于靡。贾孟二李辈，未足与言此。
清绮书屋
作者：弘历
朝代：清
体裁：七言律诗

萝蹊萦缪石泉潺，书屋萧然得此间。松籁有声真避暑，芸编无射最消閒。言清见说元祠部，练绮不希李义山。策马漫随夕霭下，崇椒回望失林关。
清绮书屋
作者：弘历
朝代：清
体裁：七言绝句

野花杂树袭香风，静以为佳塞以通。人谓诗评入清绮，好山祗觉不言工。
清绮书屋作歌
作者：弘历
朝代：清
体裁：古风

敞晴斋侧三间屋，额曰清绮亦久矣。前朝夜雨祗一寸，无害禾黍利荞美。然而馀波三日留，乍阴乍霁惕切巳。今晓云徂乃快晴，一片碧霄朗万里。无时无处弗筹农，为较为量敢即喜。窗间红叶迟往年，景倍清哉犹待绮。
清绮书屋口号
作者：弘历
朝代：清
体裁：七言绝句

书屋东厢信雅宜，双文清绮括言诗。略嫌题额当年误，左右图书位转移。
清绮书屋口号
作者：弘历
朝代：清
体裁：七言绝句

书屋宜何宜咏诗，两言清绮额檐披。绮难清亦清难绮，合撰无形能者谁。
清绮书屋有会
作者：弘历
朝代：清
体裁：古风

清弗绮失啬，绮弗清失丰。清绮两相资，是谓得其中。又必贵天然，毋取人巧工。宁渠言诗哉，万理胥可通。外景既蕴藉，内观合冲融。清绮筌蹄耳，丰啬糟粕同。斯屋诚有是，枕葄兴不穷。
清舒山馆
作者：弘历
朝代：清
体裁：七言律诗

上伏为霖傍晚霁，堪欣时若合农书。一游稔冉一年阅，满目清凉满意舒。承庆无缘徒惜彼，耿光有觐益殷予。觐光应在勤实政，岂在云云付以虚。
清舒山馆
作者：弘历
朝代：清
体裁：七言律诗

书馆山间更水间，轻舆迤逦入林关。清秋舒志莫过此，片刻憩躬原复还。鸟识人来语益絮，蛩因节至斗频㘖。笑予旬日方斯赏，一为喜新一少閒。
清舒山馆
作者：弘历
朝代：清
体裁：七言律诗

云窗重此坐清舒，峰翠迎人过雨馀。前岁今秋饶历历，溪声山色自如如。单椒时下呦烟鹿，芳沚频浮唼浪鱼。欲倚乔松寻琥珀，落来清露湿衣裾。
清舒山馆
作者：弘历
朝代：清
体裁：七言律诗

兰露杉风又一时，芸窗棐几小宜之。似兹山馆宁当负，每至清舒例有诗。水绕阶前定无滓，节临秋仲若为迟。旧题新什相联续，境诣如何藉自知。
清舒山馆
作者：弘历
朝代：清
体裁：五言律诗

在在是仙都，清舒最惬吾。优游皆道筦，光霁仰神模。露重花房湿，秋新草带纡。一年吟一度，兴会总欣殊。
清舒山馆
作者：弘历
朝代：清
体裁：五言律诗

夏山经雨后，古屋憩几馀。气爽景增润，心清目亦舒。由他自今昔，即此阅居诸。耽咏依然我，摛词随意书。
清舒山馆
作者：弘历
朝代：清
体裁：七言律诗

山之复更水之隈，别馆偏宜择向开。清听所欣谡涛耳，舒怀都为快晴哉。两年岁月如畴昔，七字吟哦属傥来。身有馀閒志无逸，文筵未肯久徘徊。
清舒山馆
作者：弘历
朝代：清
体裁：七言律诗

山向舒间此卜居，水欣清处映纱疏。智仁适会动还静，枕葄无非史与书。露卉绕阶香带润，风松拂户爽生虚。晓秋景概从新阅，育物对时益亹予。
清舒山馆
作者：弘历
朝代：清
体裁：七言律诗

山庄岁岁临山馆，秋孟匆匆忽季秋。叶落隔窗疑雨落，水流过砌共时流。向阳暖处每久坐，值暇馀中此漫游。景曰清哉莫如静，兴于舒矣更宜收。
清舒山馆
作者：弘历
朝代：清
体裁：五言律诗

山庄驻逾月，题句此方初。岂不再三至，何曾容与居。幸今待捷报，略歇治军书。承庆斯吟藻，仍叨祖庆馀。
清舒山馆
作者：弘历
朝代：清
体裁：七言律诗

山气含清又展舒，评量真是夏宜居。琴书静好昼方永，衣带凉生风入虚。满地绿云滋秀草，一湖香锦放新蕖。年年题句多粘壁，景会惟殊各起予。
清舒山馆
作者：弘历
朝代：清
体裁：七言律诗

山馆奎文祇两言，意该万理冠群论。畅观坦坦林泉境，成性存存道义门。却我每来必有咏，惭其末逐未窥原。孔颜乐处如求近，四勿依稀要不繁。
清舒山馆
作者：弘历
朝代：清
体裁：五言律诗

山馆萧而落，向年恒爱居。循阶却平墄，入户足诗书。夏日秋如爽，身安虑未除。踌躇仍望捷，何以得清舒。
清舒山馆
作者：弘历
朝代：清
体裁：七言律诗

山馆重来启碧疏，清秋景色果清舒。岩风送爽辞纨扇，林鸟衔花下玉除。泉出石甘堪酌茗，松依庭茂称翻书。今年颇觉吟情懒，于此婆娑一起予。
清舒山馆
作者：弘历
朝代：清
体裁：五言律诗

岁岁有题留，宁当顿置不。舒怀略此际，清景最于秋。日远树阴张，气凉花露稠。门前一湾水，驹隙共斯流。
清舒山馆
作者：弘历
朝代：清
体裁：七言律诗

座有瑶琴架有书，清秋重此坐清舒。禽鱼总是忘机侣，山水真成缮性居。绿润铺林延爽细，红芳恋沼送香徐。题诗四壁饶何事，今昔分明静校馀。
清舒山馆
作者：弘历
朝代：清
体裁：七言律诗

憩馆自然会舒志，当秋恰值最清期。一天快霁与豁目，几片閒云不系思。乔树阴中风喜拂，好花芳处露常滋。个间习静居然合，却是吾恒鲜暇时。
清舒山馆
作者：弘历
朝代：清
体裁：七言律诗

戒得居东山馆西，近原咫尺称幽栖。以愁雨却不曾至，既喜晴因取便题。境本清哉宜望也，心虽舒矣恐骄兮。老年得句耽平淡，岂以儒生述敬跻。
清舒山馆
作者：弘历
朝代：清
体裁：七言律诗

新秋促辔以围期，山馆归来仲序宜。了识清舒最佳处，可当顿置弗留词。不寒不暖娱人候，有月有风速客时。四壁图书验今昔，绿窗曦影又西移。
清舒山馆
作者：弘历
朝代：清
体裁：五言律诗

林扉不用寻，山复水之浔。又是秋清候，依然向会心。窗含千轴画，壁有五弦琴。一味宁耽静，举头舜日临。
清舒山馆
作者：弘历
朝代：清
体裁：七言律诗

林霭全收似启扉，既舒志复引清机。鹿知熟径寻常到，鸟惜芳阴不忍飞。境是天然赢绘画，趣含理要入精微。斯宜久坐领其妙，得句便旋自笑非。
清舒山馆
作者：弘历
朝代：清
体裁：七言律诗

每来熟路不须寻，山静日长悦可心。舒以小年延玉漏，清如太古对瑶岑。窗前松影明张盖，阶下泉声暗滴琴。承庆两言羲画焕，虽非训我我应钦。
清舒山馆
作者：弘历
朝代：清
体裁：五言律诗

清是三秋最，霁惟一念舒。月馀忽过彼，几暇始临予。苔径寻今步，芸窗展昔书。伊人真薄福，承庆愧其储。
清舒山馆
作者：弘历
朝代：清
体裁：古风

清是山之体，舒则山之用。体用两相兼，圣意绎应颂。临斯数十年，阐义新成诵。可知学无穷，自画害斯重。
清舒山馆
作者：弘历
朝代：清
体裁：七言律诗

清舒旧爱三秋好，却悟清舒夏最宜。幽听满林风飒飒，寒光当户雨丝丝。既深斯静目因远，妙合而凝意与迟。野雀不知人在座，将雏时向绿窗窥。
清舒山馆
作者：弘历
朝代：清
体裁：七言律诗

狮林一水隔山馆，好趁几馀试憩游。朴室芸斋信娱意，祖恩孙受忆从头。少常亹亹期无忝，老益孜孜恐遗羞。冀更十年归政后，于斯舒志享清酬。
清舒山馆
作者：弘历
朝代：清
体裁：七言律诗

狮林近搆肖南方，山馆清舒阅岁长。一水宛然隔南北，几章历久咏烟光。清诚清矣擅塞苑，舒未舒哉筹楚疆。舞勺年前沐恩眷，何期太上号斯皇。
清舒山馆
作者：弘历
朝代：清
体裁：五言律诗

石径致萦纡，云窗却旷芋。游睎得舒赏，乐志足清娱。鹿柴踪常印，蜂房蜜已输。年年有题句，触景缅轩虞。
清舒山馆
作者：弘历
朝代：清
体裁：五言律诗

秋入清谋目，云閒舒畅心。有风皆送爽，无树不张阴。台馆藏幽奥，诗书待秘寻。笑予少暇者，馀月始来临。
清舒山馆
作者：弘历
朝代：清
体裁：五言律诗

纡步因延赏，骋怀在集虚。有书照今古，无物惹清舒。花栩庄生蝶，池飞宁氏鱼。秋光自潇落，不异卌年初。
清舒山馆
作者：弘历
朝代：清
体裁：七言律诗

绿阴深处径寻前，便有书堂枕碧川。清矣衣衫如照镜，舒哉心意顿忘筌。鹿看岸隔食苹野，鸟讶窗开窥簟筵。山静日长适逢会，子西妙趣得天然。
清舒山馆
作者：弘历
朝代：清
体裁：七言律诗

迤逦林扉敞碧关，清舒聊趁片时閒。最宜天朗日晶候，况复山环水抱间。野卉向阳还艳冶，石泉带冷自潺湲。坐中检校前题句，不隔如斯孰往还。
清舒山馆
作者：弘历
朝代：清
体裁：七言律诗

驻山庄已过旬日，山馆今朝始咏评。无遍及佳实吾过，有舒得趣待斯清。不雕古景风和月，尽洗尘情色与声。题句每年循往例，复三敬俟愿符贞。
清舒山馆·其一
作者：弘历
朝代：清
体裁：七言绝句

兰蹊步入迥无尘，有水潺潺有石磷。山馆依然临水石，一回触兴一回新。
清舒山馆·其一
作者：弘历
朝代：清
体裁：七言绝句

山馆从来最畅情，开轩况值九秋清。多于前度为何事，飒沓空庭落叶声。
清舒山馆·其一
作者：弘历
朝代：清
体裁：七言绝句

山馆悠然清且舒，每来偏觉适几馀。云开远岫苍盈牖，风过疏林红点除。
清舒山馆·其一
作者：弘历
朝代：清
体裁：七言绝句

近树遥峰罨翠光，清秋偶此憩山房。依然前岁来游地，重撚吟髭尔许长。
清舒山馆·其三
作者：弘历
朝代：清
体裁：七言绝句

映日芳菲九月菊，过云锦绣一房山。缥缃随意堪抽绎，趁此秋斋片晌閒。
清舒山馆·其三
作者：弘历
朝代：清
体裁：七言绝句

蛩语花香秋未阑，画屏书幌晓先寒。泉淙剑峡琴谁弄，橡堕苔枰棋自弹。
清舒山馆·其三
作者：弘历
朝代：清
体裁：七言绝句

霜染丹枫淡复浓，扶崖郁翠见乔松。鹿鸣每向閒窗听，知在苍烟第几峰。
清舒山馆·其二
作者：弘历
朝代：清
体裁：七言绝句

山泉过雨冽而清，更折枯枝松下烹。一缕才看林际出，片云忽与半空横。
清舒山馆·其二
作者：弘历
朝代：清
体裁：七言绝句

最宜观处皆成画，于暂閒时辄咏诗。设使几馀无二者，更教何物遣情思。
清舒山馆·其二
作者：弘历
朝代：清
体裁：七言绝句

浮云尽捲东南去，爽气都从西北来。明日便当清跸启，芸窗今得少徘徊。
清舒山馆·其二
作者：弘历
朝代：清
体裁：七言绝句

雁背霜空秋意深，晴和聊复一登临。泬寥丘壑无宗赏，淡泊生涯静者心。
清舒山馆·其五
作者：弘历
朝代：清
体裁：七言绝句

羲图虞典陈班几，流水高山寄玉琴。要识清舒最佳处，一溪一壑称人心。
清舒山馆·其四
作者：弘历
朝代：清
体裁：七言绝句

潦尽寒潭清见底，林疏远岫淡无痕。重阳节近黄花放，便是东篱处士村。
清舒山馆·其四
作者：弘历
朝代：清
体裁：七言绝句

鹿来谷口窥人立，鱼向溪头唼藻浮。万汇机缄归易简，当前妙蕴足研搜。
清舒山馆书怀
作者：弘历
朝代：清
体裁：古风

山馆内书堂，题额曰承庆。有深意存马，即景缅祖圣。盖以居储宫，继绳慎提命。奈何其福薄，庭训弗聪听。去年曾有句，期我后人儆。然后人视予，予其敢不敬。先业苟微乖，兆民或少病。予罪其谁诿，怵惕恒忧怲。是用泐长言，偶来辄自镜。
清舒山馆对雨·其一
作者：弘历
朝代：清
体裁：七言绝句

山云漏日午蒸炎，准拟今朝塞雨沾。屧步长桥才瞬息，珠丝先我掠前檐。
清舒山馆对雨·其三
作者：弘历
朝代：清
体裁：七言绝句

山庄驻跸尚斯须，渐石无劳叹仆夫。今岁秋霖不愁过，还愁关内饱沾无。
清舒山馆对雨·其二
作者：弘历
朝代：清
体裁：七言绝句

书馆萧秋坐雨便，窗临碧沼漠溪烟。塞山楚水何分别，祗觉潇湘意与然。
清舒山馆对雨·其四
作者：弘历
朝代：清
体裁：七言绝句

檐响泉声互酌斟，飒凉顿觉袭衣襟。无端失却西峰色，辽待时晴取次寻。
清舒山馆得句
作者：弘历
朝代：清
体裁：七言律诗

历岁题诗泐壁书，待之三月实惭予。苗疆频胜耆将定，山馆虽清志未舒。不可默然置虚室，或当忽尔递行舆。促成七字酬前例，吟笔明年率罢诸。
清舒山馆得句
作者：弘历
朝代：清
体裁：五言律诗

山庄驻逾月，山馆憩新秋。残暑徐将逝，浮光迅若流。清诚双目满，舒未一心酬。敢此烦劳厌，尧题见举头。
清舒山馆自警
作者：弘历
朝代：清
体裁：七言律诗

山庄本是富于山，书馆佳因山水间。舒以开窗林壑敞，清由倚槛沼池潺。斯焉俯仰静成会，便偶咏吟巧必删。两字意中如自问，依然未敢片时閒。
清舒山馆题壁
作者：弘历
朝代：清
体裁：七言律诗

径步烟芜绿染鞋，芸窗小憩爱清佳。数声仙乐泉淙涧，大块文章花缀厓。琴在壁间浑太古，鹿来窗外识无怀。秋虫唧唧如相诉，多少风光付藓阶。
清苑
作者：弘历
朝代：清
体裁：七言绝句

清苑才称三寸滋，津门尺泽利耘耔。一为额庆一为望，望觉忧悬庆鲜怡。
清襟楼
作者：弘历
朝代：清
体裁：七言绝句

玉峰塔顶罢登临，别嶂西垂趁便寻。楼院牡丹谢已尽，坐来真觉称清襟。
清襟楼
作者：弘历
朝代：清
体裁：七言绝句

高楼倚巘纳虚明，笋席宜人爽气迎。不必蹑梯骋远目，襟怀早自向秋清。
清襟楼口号
作者：弘历
朝代：清
体裁：七言绝句

望远临空信洒然，襟怀霞举不期仙。清乎与否由人耳，藉此翻成为境迁。
清襟楼有怀
作者：弘历
朝代：清
体裁：古风

是处奚数典，圣因实综绘。孤山昔行宫，建置略肖概。相传澹人创，清丽斯为最。往来于胸中，搆此如彼对。虽然更有进，讵惟佳景爱。观民及察吏，夫乃巡方大。登楼纵遥目，吾民庶好在。
清谐堂
作者：弘历
朝代：清
体裁：古风

万石叠堂背，一溪泻堂襟。磊落太古色，漻泪三峡音。红杏勒新花，苍松仍故林。触目与清谐，谐清实因心。
清谐堂
作者：弘历
朝代：清
体裁：古风

有水带其前，有山屏厥后。松风开作扉，萝月翳为牖。田盘处处与清谐，却让虚堂独享帚。最佳似此宜恒居，而我不过来以偶。来偶仍即命舆返，田盘先生笑人否。
清谐堂
作者：弘历
朝代：清
体裁：七言律诗

清至田盘谁比并，虚堂择胜与相谐。万峰坳㠡常当户，一水溟潆恰绕阶。林色枢机才有象，太空軮轧正无涯。恒兹习静岂不乐，却虑周书无逸乖。
清谐堂二首一韵·其一
作者：弘历
朝代：清
体裁：七言绝句

盘中试问以何佳，但拟形容已觉乖。缭曲窈深致尘远，松声泉韵与清谐。
清谐堂二首一韵·其二
作者：弘历
朝代：清
体裁：七言绝句

溪堂小坐意为佳，留意游盘却涉乖。即境勤思题额字，大清万载万民谐。
清谐堂有会
作者：弘历
朝代：清
体裁：古风

书堂临石涧，窗外俯流泉。不藉堰壅之，何必期池宽。回首望池上，倾耳饶管弦。平地所鲜得，清韵谐心田。一著更堪誇，是谓足天然。
清谐堂有会
作者：弘历
朝代：清
体裁：七言律诗

延揽庄门敕几毕，山堂图近憩清谐。顾名思义心惟永，修已和人愿肯乖。耳目之私慢教适，危微所系慎其差。北来一水沿阶下，即欲穷源可忘涯。
清谐堂题句
作者：弘历
朝代：清
体裁：七言律诗

世间何物合名清，应属峰姿与瀑声。四正以来两故友，千秋之上一先生。摐摐际已泯视听，了了中堪悦性情。笑彼买山为隐者，于斯谐价定难成。
清谐堂题句
作者：弘历
朝代：清
体裁：七言律诗

清近明兮谐近欢，坐堂思义永心官。事经阅久逢人畏，诗到题多著句难。谐学八音悦耳正，清当四目辟门宽。设云佳景庭前会，却是斯之未敢安。
清贮斋
作者：弘历
朝代：清
体裁：七言绝句

山已清兼水复清，与心谋是静无营。高斋一例惟虚受，坦荡不亏亦不盈。
清贮斋
作者：弘历
朝代：清
体裁：五言律诗

山清水复清，虚受以三楹。设曰有所贮，犹为顿置生。会心归静寂，触目泯将迎。适可肩舆返，片时五字成。
清贮斋
作者：弘历
朝代：清
体裁：七言绝句

斋贮清乎清贮斋，相资适足引澄怀。三间设以方寸喻，名实个中万寓皆。
清贮斋
作者：弘历
朝代：清
体裁：古风

背屏张翠峰，前荣罗古树。峭茜处结构，菁葱中得路。既深益佳趣，频来似始遇。花宫听仙梵，钿几游竹素。五盖既已去，三幡亦因悟。
清贮齐
作者：弘历
朝代：清
体裁：古风

池镜披沄溶，山画含□㠑。言憩不过暂，引兴则已每。静寄忘俗缘，幽赏契真宰。设如拟玉壶，一片冰心在。
清辉阁
作者：弘历
朝代：清
体裁：七言绝句

铺设如常自有司，六鳌三岛九华枝。阁前偶到翻然返，灯节当年侍宴时。
清遥亭
作者：弘历
朝代：清
体裁：七言绝句

一碧春清万顷波，近遥那与计如何。竹令人远名谈在，不啻斯当倍蓰过。
清遥亭
作者：弘历
朝代：清
体裁：七言绝句

湖岸为亭不设寮，骋睎一碧额清遥。谓斯宜近弗宜远，可以借题箴百僚。
清遥亭
作者：弘历
朝代：清
体裁：古风

溪亭号清遥，清遥意可想。眼底俯澄湖，碧波实深广。深故鱼跃潜，广故凫来往。曰清彼知否，曰遥我过傥。前年诗在壁，陈迹成俯仰。
清遥亭观昆明湖有会
作者：弘历
朝代：清
体裁：古风

昆明万顷波，过誉涉躗言。然而近京水，实无逾此宽。迤东尚凝冰，迤西乃漾澜。春晖一例照，融解何殊焉。况东生物方，鱼陟应在先。徘徊有所会，西为近玉泉。泉温冬弗冻，滋暖此受暄。潋波自应早，平易非奇端。渤海润百里，故应长百川。灵泉虽逊海，数里胡不然。斯亭名清遥，小坐对漪涟。今岁乐水始，契理因成篇。
清閒口号
作者：弘历
朝代：清
体裁：七言绝句

人言难得是清閒，我略清閒辄赧颜。设使乐斯更何虑，满招忧亦在其间。
清閟阁对荷
作者：弘历
朝代：清
体裁：古风

文园狮子林，二八景各撰。惟馀清閟阁，旧名存数典。前池种荷花，六月春光满。朵为红玉杯，叶是青罗伞。无碍暑曦侵，益有香风散。亭亭净植中，启沃殊不浅。乍欲易茂叔，谓之曰懒瓒。
清閟阁对雨
作者：弘历
朝代：清
体裁：五言律诗

五日期非舛，三庚景最清。诗成倪子处，画玩米家情。远喜山禾润，近观水卉荣。高峰对僧帽，可卜即开晴。
清閟阁庭中联句有嘉树横屏之语遂以为题各书屏上 其一 嘉树
作者：弘历
朝代：清
体裁：五言律诗

清森复郁葱，三五列庭中。讵是谢家拟，宁云吕氏同。影惟称秋月，韵自叶春风。封殖林丞惯，那知咏角弓。
清閟阁庭中联句有嘉树横屏之语遂以为题各书屏上 其二 横屏
作者：弘历
朝代：清
体裁：五言律诗

隔水列横岑，逶迤更嵌嵚。清防诚未忝，曲径亦堪寻。法不黄公望，境真狮子林。每当南顾坐，如见万民心。
清閟阁赏荷
作者：弘历
朝代：清
体裁：七言律诗

狮林景里清閟阁，存一倪家名弗除。足以于斯憩宵旰，所欣应节赏芙蕖。因思君子那限界，即曰水芳亦起予。欲问当年称懒者，濂溪之趣可能如。
清闲口号
作者：弘历
朝代：清

人言难得是清闲，我略清闲辄赧颜。设使乐斯更何虑，满招忧亦在其间。
清音山馆
作者：弘历
朝代：清
体裁：七言绝句

地籁悠然天籁閒，虚轩如翼冠孱颜。鲁山诗趣分明是，不在烟波缥缈间。
清音山馆
作者：弘历
朝代：清
体裁：七言绝句

嫩蘖初稊未吐林，清哉风拂欠成音。于斯可悟精微理，耳识声应作始寻。
清音山馆
作者：弘历
朝代：清
体裁：古风

过节有馀暇，春山偶一寻。春光其尚迟，佳名副清音。音岂在娱耳，清实足怡心。鸟试声不繁，花含芳未深。岩馆言弗出，代以五字吟。
清音斋
作者：弘历
朝代：清
体裁：五言律诗

一水门前带，层峦斋后围。不教尘可到，总以静为机。寺影开白道，钟声落翠微。无过缘缀景，非为叩禅扉。
清音斋
作者：弘历
朝代：清
体裁：五言律诗

借曰斋奚胜，有松亦有泉。云间谡泛籁，石罅响调弦。问复知何谓，荅非强著诠。壁题一再读，因以验流年。
清音斋
作者：弘历
朝代：清
体裁：五言律诗

几曲回廊转，三间水阁虚。怡情延爽处，纵目敕几馀。风入松铿若，泉淙石□如。是音清听满，从事岂过誉。
清音斋
作者：弘历
朝代：清
体裁：五言律诗

园内此斋久，檐楣羲篆垂。松涛窗外奏，泉筑岸傍披。契念在清听，返闻入静思。痴哉桓元子，较论竹和丝。
清音斋
作者：弘历
朝代：清
体裁：五言律诗

园内此斋古，入门便得之。鸣鞭不十里，可以憩移时。更换肩舆进，趁凉山径披。穹窿峰顶塔，待我咏新诗。
清音斋
作者：弘历
朝代：清
体裁：五言律诗

圣藻焕悬针，屏山翠郁岑。花姿雨后喜，林影夏来深。拂牖延寒籁，绕阶调暗琴。松泉相问荅，不改是清音。
清音斋
作者：弘历
朝代：清
体裁：五言律诗

山对有情画，泉听不操琴。雨馀红锦乱，夏首绿云深。物理皆消息，几康自酌斟。无非无逸所，何处可閒心。
清音斋
作者：弘历
朝代：清
体裁：七言律诗

旷宇徘徊独畅情，耳谋目观两无营。山如净体无馀净，泉是清音中最清。竹里数篇依籁读，溪边孤艇破烟撑。近来稍得愁眉放，露色风光卜顺成。
清音斋
作者：弘历
朝代：清
体裁：七言绝句

松有寒涛涧有琴，一般入耳总清音。千秋以上谁称可，太白老干早会心。
清音斋
作者：弘历
朝代：清
体裁：五言律诗

渚苑百年古，春来壮石泉。静原足鉴体，动是奏琴弦。于耳斯成契，为音亦偶然。松涛相荅处，可与伯夷肩。
清音斋
作者：弘历
朝代：清
体裁：古风

游兴未宜极，适可命归舆。岩斋近园门，不妨小坐诸。曲沼带右厢，乔树笼前闾。微风徐动之，唱和相于喁。清音忽满耳，而非瑟与竽。鼓瑟不成声，听声犹怅予。
清音斋
作者：弘历
朝代：清
体裁：五言律诗

玉泉旧题额，胜概此堪俦。名曷常之有，欣于遇所投。一时摛翠管，明晓发华斿。分付高斋听，清音正好留。
清音斋
作者：弘历
朝代：清
体裁：七言绝句

石泉风竹是金丝，每坐高斋一听之。今日清音有别调，绿蕉不语却能知。
清音斋
作者：弘历
朝代：清
体裁：七言律诗

绣错阶除花气薰，诚知大块有真文。禽声不厌閒中听，泉响多从静后闻。暂借梵言参色色，难称王道欲云云。华胥梦里观无始，古鼎心香独自焚。
清音斋
作者：弘历
朝代：清
体裁：五言律诗

表里湖山处，栖迟翰墨筵。玉泉斯最古，长夏可称年。风筱含轻籁，晴阳卷淡烟。宁当亟耽静，兰桨待前川。
清音斋
作者：弘历
朝代：清
体裁：五言律诗

谁是清音者，无过松与泉。谡中仙籁合，淙处俗尘湔。古意一斋永，奎章两字悬。设逢愁雨际，今昔想同然。
清音斋
作者：弘历
朝代：清
体裁：五言律诗

静明绝胜处，山秀水偏清。不冻波常潋，如云松镇撑。节临小春别，景与净机迎。天籁悠然发，闻疑韶頀声。
清音斋作
作者：弘历
朝代：清
体裁：七言律诗

不到烟宫漫月馀，层层绿意暗林闾。如斯佳景可孤彼，无逸名言每廑予。旸雨若才稍遣暇，敬勤励岂敢渝初。高斋插架三千卷，栗陆淳风望跂如。
清音斋对雨
作者：弘历
朝代：清
体裁：五言律诗

山云散复聚，春雨密还疏。飒景真堪倚，清音莫此如。凭无安榻几，看渐湿阶除。脚向东南去，惜哉望又虚。
清音斋放歌
作者：弘历
朝代：清
体裁：古风

清音在耳乎，心不在焉听弗辨。清音在目乎，心不在焉视弗见。然则清音宜在心，将心与安古有谚。色见声求总非真，峰容泉韵未必幻。如是清音音实清，走笔书之消刻半。
清音阁
作者：弘历
朝代：清
体裁：古风

凡物不得平则鸣，昌黎知一未知二。譬如春鸟与风松，岂弗清泠畅其意。其意畅故听者畅，登阁无妨寓此志。羲之应是个中人，何言丝竹陶写寄。
清风
作者：弘历
朝代：清
体裁：七言绝句

迎面吹来湿且凉，泠泠淰淰飏烟光。茂林避雨权教坐，解送山花一段香。
清风店
作者：弘历
朝代：清
体裁：七言绝句

润土翻犁见始耕，春风拂面蔼然清。停鞭回首咨畺吏，子视斯民副此名。
渊映斋
作者：弘历
朝代：清
体裁：古风

书斋临碧溪，故以名渊映。取义虽于彼，而吾别有證。映渊目在娱，渊映心欲敬。目娱一时赏，心敬万几应。似渊深无私，为照公以正。体用故不同，惕成五字咏。
渊映斋
作者：弘历
朝代：清
体裁：古风

渊乃训其深，映乃训其委。惟深斯不穷，则委皆成美。其要曰忘物，而更在忘已。试看渊映间，其中鲜彼此。书斋讵玩景，顾名当会理。设云即景题，阶前无止水。
渊映斋偶题
作者：弘历
朝代：清
体裁：古风

斋非近池搆，何以称渊映。讵曰漫与名，亦惟别托兴。或跃玩羲爻，如临凛诗敬。颇有澄澈趣，而无波澜竞。月影落空庭，岂异琳塘净。
渊映斋口号
作者：弘历
朝代：清
体裁：七言绝句

书斋朴斲弗临池，渊映缘何以命之。静照万几无固必，吾心时亦有如斯。
渊映斋口号
作者：弘历
朝代：清
体裁：五言绝句

渊映本无物，却无物不受。问此方寸中，而能如是否。
渌水曲
作者：弘历
朝代：清
体裁：五言绝句

渌水冬夏渌，涧中菁藻梳。谁云无所藉，雨过涨满湖。
渌水曲
作者：弘历
朝代：清
体裁：五言绝句

渌水渫然清，无鱼堪下钓。曾经照古人，今人复来照。
渐离城
作者：弘历
朝代：清
体裁：七言绝句

易水东经城渐离，筑声千载尚含悲。怜他瞽目如衅面，之死不忘国士知。
渐离城
作者：弘历
朝代：清
体裁：七言绝句

渐离知已报荆轲，无救亡燕岂足多。太史好奇饶躗语，不如鞠武守中和。
渔樵二十咏 其一 渔网
作者：弘历
朝代：清
体裁：古风

大者为拦河，小者为袖手。渔人计其渔，诸法无不有。原非一目力，惟图万鬐取。设云临渊羡，堪喻为政否。
渔樵二十咏 其七 渔庵
作者：弘历
朝代：清
体裁：古风

泛宅宜是舟，浮家时就陆。钓具屋中挂，渔经几上束。覆檐惟诛茅，立壁亦编竹。野涨或侵阶，依然为水宿。
渔樵二十咏 其三 渔梁
作者：弘历
朝代：清
体裁：古风

或柳或竹苇，植水如编篱。游鱼入其中，欲出嗟路迷。置笱尽收取，小大无所遗。拟当问鳞类，投槛谁实为。
渔樵二十咏 其九 渔蓑
作者：弘历
朝代：清
体裁：古风

浑身烟水中，亦复防烟水。剪草制为蓑，䙰褷颇称体。滴沥雨弗湿，翩�风随起。欲笑八十翁，何为轻舍此。
渔樵二十咏 其二 渔罩
作者：弘历
朝代：清
体裁：古风

编篾成圆罛，持以入浅泽。动水惧有声，践泥隐无迹。锦鳞获则欣，萍浪破那惜。得与不得间，是谓虚摸索。
渔樵二十咏 其二十 樵歌
作者：弘历
朝代：清
体裁：古风

穫薪意或乐，信口歌成曲。野调与山腔，林隈复樾隩。那知白雪工，常供青云逐。古音谁所传，依稀皮与陆。
渔樵二十咏 其五 渔种
作者：弘历
朝代：清
体裁：古风

池中布棕片，拨剌收鱼子。初如蚁点点，渐作鲲彼彼。袪恶别鳢鲢，养善存鲈鲤。种树迅十年，可用方育士。
渔樵二十咏 其八 渔矶
作者：弘历
朝代：清
体裁：古风

近溪仍傍山，选地得幽绝。矶石平如镜，鲸波白于雪。岂计鱼多少，祇期自怡悦。漫拟富春滩，世人厌传说。
渔樵二十咏 其六 渔笭箵
作者：弘历
朝代：清
体裁：古风

笭箵非捕鱼，而得贮鱼用。朝去笭箵轻，暮还笭箵重。受之无取舍，倾之有操纵。何必谢罟钩，成务原众共。
渔樵二十咏 其十 渔笠
作者：弘历
朝代：清
体裁：古风

葺箬以为笠，形写月魄团。雨�破雾溪，雪钓守冻滩。倾侧有谁讥，飘飖颇可欢。还嗤彼逸少，竟著二梁冠。
渔樵二十咏 其十一 樵溪
作者：弘历
朝代：清
体裁：古风

峰高溪必深，陟高由深进。生计在采薪，馗足所不吝。过云锦绣开，冒雾袯襫润。谁云步武低，自此升千仞。
渔樵二十咏 其十七 樵担
作者：弘历
朝代：清
体裁：古风

一担度岁月，两肩历秋春。春每搜枯桩，秋则富乾薪。轻出或疾步，重还必曲身。设以喻束湿，所戒用斯人。
渔樵二十咏 其十三 樵叟
作者：弘历
朝代：清
体裁：古风

不解别经营，为樵幼至老。白发所弗辞，青山真觉好。发白年年增，山青岁岁绕。莫嗤难任重，担头风月皓。
渔樵二十咏 其十九 樵火
作者：弘历
朝代：清
体裁：古风

樵屋冬来寒，地炉燃火在。添柴心更惜，费力山中采。设使付一炬，何以供人买。用蜡代斯者，苦乐真殊倍。
渔樵二十咏 其十二 樵家
作者：弘历
朝代：清
体裁：古风

采山虽曰贫，萧条亦有家。檐妨草笠矮，门对林径斜。瓦盆贮脱粟，竹篱缀秋瓜。依然太古风，尘世徒繁华。
渔樵二十咏 其十五 樵径
作者：弘历
朝代：清
体裁：古风

从幼未读书，那知行不由。鹿�遵硉矹，羊肠循阻脩。云入衣裳湿，风出岩穴幽。随步无软尘，东华非所求。
渔樵二十咏 其十八 樵风
作者：弘历
朝代：清
体裁：古风

山高风自峭，樵人所弗避。常听松笙簧，那数蛙鼓吹。荡衣天半飘，落帽云中坠。如因咏错薪，雅堪六义备。
渔樵二十咏 其十六 樵斧
作者：弘历
朝代：清
体裁：古风

伐柯为樵斧，其则本不远。携持丛樾中，爱景或忘返。丁丁声互传，嘤嘤鸣答宛。以时入山林，材木胜用满。
渔樵二十咏 其十四 樵子
作者：弘历
朝代：清
体裁：古风

箕裘有家风，从童即负担。步履由来轻，崎岖所弗念。掷猿拟往戏，鸣鸟图入槛。携得野花归，阿媪柴扉阚。
渔樵二十咏 其四 渔叉
作者：弘历
朝代：清
体裁：古风

三股五股矛，七尺八尺竿。执以刺川鱼，奇中无空捐。昔犹资夜炬，今直取深渊。潜者至难逃，观之为长叹。
渔舟
作者：弘历
朝代：清
体裁：古风

渔舟舣棹丛芦曲，棹近御舸不教逐。老翁鞠�擎柳筐，云捕修鳞三十六。银刀数尾春水肥，供庖聊比献芹曝。怜彼心殷笑领之，命取一尾老翁辞。吾侪水物取不竭，一鱼讵足将我私。俞哉翁悃吾已知，持归食汝孙与儿。更赐白金制汝衣，今年庶免寒与饥，取一大钱戏效而。
渔阳挝
作者：弘历
朝代：清
体裁：古风

汉阳天地蕴奇处，往往卓荦出豪英。蹀�鼓史才三挝，至今逢逢闻其声。伤哉鹦鹉遭网罗，得无招忌蜚盛名。黄祖固褊急，曹瞒实忮者。于晋称良史，书盾穿乃舍。
渚营
作者：弘历
朝代：清
体裁：七言律诗

八十里遥溯运川，渚营到以午时前。已乘巽二催漕籁，更值裴家下水船。足舣宿舟斯合矣，却张居室谓多焉。偶閒虽欲试摛藻，摛藻即为心恧然。
渡句骊河
作者：弘历
朝代：清
体裁：古风

双流合一称句骊，以河左右分辽之东西。夏霖每致成淖泥，历经修筑成坦逵。当年战伐此渡师，而今上陵仍渡兹。艰难升平各异时，设无彼者安有斯。造舟为梁翠跸移，安用布土劳众为。公孙渊，司马懿，往事何必道古提。
渡句骊河
作者：弘历
朝代：清
体裁：古风

句骊旧辽水，千载带辽阳。古客曾何在，今人引兴长。蒹葭馀败质，汀屿何苍茫。饮练双长虹，横卧水中央。几个无心鸥，冲波任翱翔。战勋寻堞垒，世态惊沧桑。惟此东流水，今古无閒忙。积素漫两岸，流澌声琅琅。谁能呼舴艋，捕彼鲤与鲂。近树银为饰，远山玉作装。凭舆愁峭寒，披裘且徬徨。常时禁体诗，苦吟读书堂。奚如眺揽馀，万景个中藏。
渡句骊河
作者：弘历
朝代：清
体裁：古风

志称今辽河，乃古之句骊。枸柳及巨流，讹传曰以滋。合流东入海，其源颇可稽。夏霖或泛涨，旁侵多淖泥。崇德辟坦途，王政不谋齐。百年无敢废，脩治遵前规。戊戌此经渡，命建河神祠。即今栋宇焕，瓣香落成之。惟希明佑昭，两京连亨逵。